TITAH SULTAN SELANGOR SEMPENA MESYUARAT MKI KE-69

TITAH

DULI YANG MAHA MULIA

SULTAN SELANGOR DARUL EHSAN SULTAN SHARAFUDDIN IDRIS SHAH AL-HAJ IBNI ALMARHUM SULTAN SALAHUDDIN ABDUL AZIZ SHAH AL-HAJ

SELAKU PENGERUSI MAJLIS KEBANGSAAN BAGI HAL EHWAL AGAMA ISLAM (MKI)

SEMPENA MESYUARAT MAJLIS KEBANGSAAN BAGI HAL EHWAL AGAMA ISLAM (MKI) KALI KE-69

Assalamualaikum Warahmatullahi Wabarakatuh.

Bismillahir rahmanir rahim

Alhamdullilah, Beta bersyukur ke hadrat Allah Subhanahu Wata’ala kerana dengan limpah rahmat daripada Nya juga, Beta dapat berangkat, seterusnya mempengerusikan Mesyuarat Majlis Kebangsaan Bagi Hal Ehwal Agama Islam (MKI) kali ke-69 yang Beta pengerusikan buat julung-julung kalinya ini.

2. Pada hemat Beta, mesyuarat MKI yang diadakan pada pagi ini membuka satu lembaran baru dalam usaha mendaulatkan Islam di Malaysia. Justeru, Beta juga ingin merakamkan sekalung penghargaan kepada pihak Jawatankuasa Tertinggi Majlis Raja-Raja Institusi Hal Ehwal Islam Peringkat Persekutuan (JKTHEI) yang telah melaksanakan kajian yang amat mendalam untuk dipersembahkan kepada Mesyuarat Majlis Raja-Raja Yang Ke-256 pada 18 Februari 2020. Jawatankuasa ini yang ditubuhkan melalui Mesyuarat Majlis Raja-Raja Yang Ke-249 pada 10 Julai 2018 telah dipengerusikan oleh Allahyarham Tun Ahmad Sarji Abdul Hamid, serta dianggotai enam tokoh berwibawa Islam lain daripada pelbagai latar belakang, termasuk wakil dari Negeri Sabah dan Negeri Sarawak. Jawatankuasa ini telah memberikan banyak cadangan penambahbaikan yang membawa kepada usaha memartabatkan kembali peranan MKI di bawah naungan Majlis Raja-Raja. Antaranya adalah cadangan meminda Peraturan MKI khususnya dari segi struktur dan keanggotaan. Ini adalah susulan dari keputusan bersejarah Mesyuarat Majlis Raja-Raja Yang Ke-258 yang bersidang pada 9 dan 10 Mac 2022, yang telah membatalkan Peraturan MKI sejak penubuhannya 54 tahun yang lalu, iaitu pada tahun 1968 dan menggantikannya dengan Peraturan MKI 2022 yang baru.

3. Alhamdulillah, Beta bersyukur kerana diberi penghormatan untuk memegang amanah oleh Raja-Raja Melayu sebagai Pengerusi MKI yang baru. Insha Allah, Beta akan menggalas tugas ini dengan sedaya upaya Beta dengan penuh rasa tanggungjawab.

Yang Amat Berhormat Perdana Menteri dan ahli-ahli Majlis yang dihormati:

4. Pentadbiran Agama Islam di Negara kita memiliki pelbagai ciri istimewa yang bertitik tolak daripada sejarah penyebaran Islam di Nusantara. Ia juga dipengaruhi susur galur penubuhan dan perkembangan pentadbiran di Negeri-Negeri Melayu itu sendiri, sehinggalah terzahirnya penggabungan Negeri-Negeri tersebut di dalam Persekutuan Malaysia.

5. Sesungguhnya penyebaran syi‘ar Islam di Nusantara tidak dapat dipisahkan dengan sejarah perkembangan sistem pemerintahan beraja. Raja Pemerintah berperanan sebagai payung negeri dan teraju yang melindungi serta menggalakkan penyebaran ajaran Islam dalam kalangan rakyat jelata. Sebagai contoh, institusi Kesultanan Islam terawal di rantau ini iaitu Kesultanan Pasai, diasaskan sekitar tahun 1267 apabila Raja Samudera Pasai, Merah Silu, mengambil gelaran Sultan Malikul Saleh setelah memeluk Islam. Gelaran ini menzahirkan hasrat Baginda untuk menubuhkan pemerintahan yang berpandukan Islam, Iman dan Ihsan, selain mewarisi tradisi Khulafa al-Rasyidin sebagai Khalifah Allah di muka bumi ini.

6. Pada sekitar Abad ke-15 pula, penubuhan Kesultanan Melayu Melaka menjadi titik tolak penyebaran Islam yang lebih meluas ke Negeri-Negeri di Semenanjung Tanah Melayu. Semasa kemuncak kekuasaannya, Kesultanan Melaka menggunakan pengaruhnya untuk meng-Islamkan penduduk di Semenanjung Tanah Melayu dan sebahagian Pantai Timur Sumatera. Pengaruh Sultan-Sultan Melaka juga amatlah besar, sehingga dikatakan boleh menggugat kemakmuran pedagang rempah atau the spice trade di Kota Venice. Maka tidak hairanlah, apabila penjajah Portugis ingin memperluas jajahan mereka di rantau Asia Tenggara, Kesultanan Melayu Melaka menjadi sasaran utama serangan tentera mereka untuk melumpuhkan kuasa umat Islam.

7. Meskipun Melaka secara politik jatuh pada tahun 1511, institusi Raja-Raja Melayu yang mewarisi aliran Ahli Sunnah Wal Jamaah, dengan berakidah Imam al-Ash‘ari, fikah bermazhab Imam al-Syafi‘i, dan tasawuf bertarekat Imam al-Ghazali, serta adat istiadat, budaya dan keilmuan daripada Melaka terus berkembang, malah berjaya membentuk wajah dan identiti tamadunnya yang tersendiri di dunia. Sesungguhnya, tradisi inilah yang menjadikan acuan dan amalan Islam di Negara kita yang amat unik dan istimewa, dan perlu dijadikan pedoman dalam membuat sebarang keputusan penting berkaitan institusi Islam di Malaysia. Walaupun ketika Negeri-Negeri di Semenanjung Tanah Melayu dijajah oleh kuasa Portugis, Belanda mahupun British, kuasa mutlak seseorang Raja Pemerintah sebagai Ketua Agama Islam tidak pernah berubah, malahan terus dikekalkan sehinggalah termaktub dalam Perlembagaan Persekutuan Tanah Melayu pada Hari Merdeka.

Ahli-ahli Majlis yang dihormati,

8. Sesungguhnya martabat Institusi Raja-Raja Melayu berada di atas sebarang percaturan parti politik (above party politics). Hal ini kerana Institusi Raja-Raja Melayu ialah pemegang amanah yang menjadi tonggak kesetiaan rakyat. Berpandukan prinsip ini, sewaktu Persekutuan Tanah Melayu mencapai kemerdekaannya pada tahun 1957 dan diikuti pula dengan penubuhan Malaysia pada tahun 1963, Perlembagaan yang digubal dengan jelas mengiktiraf segala hak, keistimewaan, prerogatif dan kuasa Raja-Raja Melayu sebagai Raja Pemerintah serta Ketua Agama Islam di negeri masing-masing. Kuasa-kuasa tersebut termaktub dalam Bahagian I, Perkara 3, selain peruntukan berkaitan dalam Bahagian IV, Perkara 34 dan 38, serta Bahagian V, Perkara 70 dan 71. Perkara ini juga turut diperincikan di dalam Undang-Undang Tubuh Negeri-negeri, serta Enakmen Pentadbiran Islam di peringkat negeri masing-masing.

9. Memandangkan asas undang-undang Negara kita meletakkan kuasa-kuasa mutlak tersebut sebagai hak Raja-Raja Melayu, maka jelaslah bahawa Majlis Raja-Raja berperanan sebagai badan tertinggi untuk membahaskan isu-isu berkaitan Agama Islam, selain memutuskan hal-hal penting bersabit dengan amalan dan aturan Agama Islam di Malaysia. Amalan ini tidak jauh bezanya daripada kelaziman pemerintahan Khalifah Usmaniyah, yang sangat mementingkan hubungan rapat di antara Sultan dan Syeikhul Islam atau muftinya, malah turut menyantuni pemimpin agama-agama lain yang bernaung di bawah pemerintahannya. Bahkan amalan ini masih diteruskan di Negara-Negara Islam yang mengamalkan pemerintahan beraja sehingga ke hari ini seperti di Maghribi, Jordan dan Brunei.

10. Bertitik tolak daripada lakaran sejarah yang telah lama terpahat di Negara ini, Beta ingin mengambil kesempatan di sini untuk menzahirkan ucapan terimakasih Beta kepada YAB Perdana Menteri bagi pihak Majlis Raja-Raja di atas pelantikan Menteri Hal Ehwal Agama di Jabatan Perdana Menteri dari kalangan bukan ahli politik bagi menjamin prinsip pengasingan kuasa yang termaktub di dalam Perlembagaan Persekutuan yang berkaitan dengan pentadbiran Agama Islam di antara Eksekutif dan Raja-raja Melayu dipelihara. Ini juga bersesuaian dengan prinsip Demokrasi Berparlimen Raja Berperlembagaan.

11. Dengan pelantikan Menteri Hal Ehwal Agama yang baru ini adalah diharapkan hubungan kerjasama antara Persekutuan dan Negeri-negeri dalam hal pentadbiran Agama Islam akan terjalin dengan lebih erat selari dengan ajaran Al-Quran dan Sunnah Rasulullah Sallallahu Alaihi Wasallam. Seharusnya syi‘ar Islam diletakkan di tahap yang tertinggi, lebih tinggi daripada persaingan yang mungkin boleh mengakibatkan pertelagahan dan perpecahan ummah. Pesanan Beta kepada ahli-ahli Majlis pada hari ini, hormatilah pandangan Negeri-Negeri, dan jagalah hubungan baik Persekutuan dengan Negeri-Negeri agar pentadbiran Agama Islam di Negara ini dapat berjalan dengan licin dan penuh persefahaman.

12. Majlis Raja-Raja telah menzahirkan persetujuan untuk memperkasakan semula peranan MKI sebagai suatu institusi yang bertanggungjawab menasihatkan Raja-Raja Melayu dalam menambah baik tadbir urus Agama Islam di peringkat Persekutuan. Usaha ini amatlah penting agar MKI mampu mengimbangi antara kuasa, hak dan peranan Raja-Raja Melayu di dalam hal ehwal Islam di peringkat Persekutuan serta menjaga hubungan baik dengan Negeri-negeri. Usaha ini juga bertujuan memenuhi aspirasi Umat Islam di Malaysia, terutama yang berkaitan dengan dasar bidang pengurusan, perundangan, pendidikan dan penyelarasan fatwa. MKI juga berperanan untuk memastikan peranan utama mentadbir Institusi Agama Islam diserahkan kepada golongan ulama dan profesional yang bebas daripada sebarang pengaruh parti politik, dan mampu melaksanakan tanggungjawab selari dengan tuntutan Al-Quran dan Sunnah Rasulullah Sallallahu Alaihi Wasallam.

13. Untuk memastikan hasrat yang dizahirkan Majlis Raja-Raja berkenaan memperkasakan MKI dapat dilaksanakan dengan lancar, sukacita Beta umumkan bahawa ‘Peraturan-Peraturan Majlis Kebangsaan Bagi Hal Ehwal Agama Islam Malaysia 2022’ telah diperkenankan sebagai usaha menambah baik urusan perjalanan MKI. Antara lain, Peraturan Baru MKI ini memperjelaskan garis panduan berkenaan struktur MKI yang terdiri daripada ahli-ahli yang dilantik khas mewakili Kerajaan Persekutuan dan Negeri-Negeri. MKI juga diberi mandat untuk menubuhkan 4 Jawatankuasa berikut untuk menguruskan perkara berkaitan fungsinya iaitu:

• Pertama: Jawatankuasa Muzakarah MKI yang dianggotai mufti-mufti dan alim ulama seluruh Malaysia, ditubuhkan oleh Majlis Raja-Raja pada tahun 1970 dan pernah dikenali sebagai Majlis Fatwa Kebangsaan;• Kedua: Jawatankuasa Pendidikan Islam Kebangsaan yang dianggotai wakil negeri masing-masing yang dilantik oleh Raja Negeri itu, ditubuhkan oleh Majlis Raja-Raja pada tahun 1983 yang dahulu dikenali sebagai Lembaga Penasihat Penyelarasan Pelajaran Dan Pendidikan Agama Islam (LEPAI);• Ketiga: Jawatankuasa Pengurusan Hal Ehwal Islam Kebangsaan yang dianggotai wakil Majlis Agama Islam Negeri-Negeri setelah mendapat perkenan Raja Negeri itu, serta Pengarah Jabatan Agama Islam Negeri-Negeri;• Keempat: Jawatankuasa Perundangan Islam Kebangsaan, dianggotai ahli yang dilantik oleh Majlis Raja-Raja yang mempunyai kepakaran dalam undang-undang syarak dan juga undang-undang sivil.

14. Selaras dengan pengenalan Peraturan baru MKI 2022 itu juga, maka dengan ini Ketua Pengarah Jabatan Kemajuan Islam Malaysia (JAKIM) julung kalinya dilantik sebagai Setiausaha kepada MKI, manakala JAKIM pula secara rasmi bertindak sebagai urus setia kepada MKI.

15. Susulan penubuhan MKI oleh Majlis Raja-Raja pada tahun 1968, tertubuh satu agensi Agama Islam di peringkat Persekutuan pada tahun 1969 sebagai sebuah sekretariat di Jabatan Perdana Menteri (JPM). Pada tahun 1971, sekretariat itu berubah menjadi Unit Hal Ehwal Islam, kemudian pada tahun 1974, ia menjadi Bahagian Hal Ehwal Islam (BAHEIS) di JPM. Akhirnya pada tahun 1997, BAHEIS dinaik taraf menjadi sebuah jabatan kerajaan yang kini dikenali sebagai JAKIM.

16. Ramai yang sudah lupa sejarah dan asal usul JAKIM yang lahirnya di serambi istana. Kini dengan kembalinya MKI di bawah naungan Raja-Raja Melayu, maka JAKIM telah kembali ke serambinya, bagaikan sirih pulang ke gagang. Telah jauh kita berjalan, berkali tersesat, tiba masanya kita baliklah ke pangkal jalan.

17. Untuk makluman Ahli-ahli Majlis, Beta telah berkenan melantik Pengerusi-pengerusi dan ahli-ahli bagi empat (4) Jawatankuasa yang Beta sebutkan tadi setelah Beta mendapatkan pandangan dari pihak-pihak yang berkaitan bagi memastikan mereka yang dilantik terdiri dari kalangan mereka yang berwibawa dan mempunyai kepakaran masing-masing

18. Beta berharap mesyuarat pada pagi ini akan menjadi titik tolak yang penting khususnya dalam usaha untuk mengembalikan peranan mentadbir Agama Islam kepada pihak yang berhak. Besarlah harapan Beta agar semua pihak menghormati peruntukan Perlembagaan Persekutuan yang menjamin hak dan kuasa Raja-Raja Melayu. Beta yakin dengan bermulanya lembaran baru ini, Majlis Raja-Raja sebagai suara Raja-Raja Pemerintah di Malaysia dapat memainkan peranan sewajarnya untuk memajukan pentadbiran Islam di peringkat Persekutuan dan membolehkan hubungan yang lebih akrab dengan Negeri-Negeri, selari dengan lunas-lunas Perlembagaan. Beta juga berharap para Wakil Rakyat dan Menteri yang dipilih rakyat akan menumpukan usaha menyelesaikan pelbagai kemelut yang sedang dihadapi oleh rakyat, serta mengembalikan kemakmuran dan kegemilangan Negara, sebagaimana yang telah diamanahkan.

19. Baru-baru ini Beta telah membaca petikan akhbar berkaitan ketetapan dasar kerajaan pimpinan YAB Perdana Menteri Dato’ Seri Anwar Ibrahim tentang jaminan untuk tidak mengiktiraf golongan LGBT dan konsep Negara sekular. Jaminan yang diberikan YAB Perdana Menteri adalah bertepatan dan kena pada waktunya bagi memberi keyakinan kepada rakyat bahawa kerajaan serius di dalam memelihara prinsip Islam yang beteraskan kepada Ahli Sunnah Wal Jamaah.

20. Mengakhiri titah, Beta menyeru agar kesemua pihak memberikan sokongan dan dukungan padu kepada usaha mendaulatkan Islam dan memperkasakan MKI dan meletakkan pentadbiran Institusi Agama Islam di peringkat Persekutuan pada landasan yang sepatutnya. Wakil-wakil di negeri masing-masing juga hendaklah mengusulkan apa-apa cadangan yang telah dilaksanakan di peringkat negeri yang sesuai dikongsikan untuk kepentingan bersama bagi Negara kita dan umat Islam. Beta mengharapkan dengan bermulanya lembaran baru MKI ini, kita semua mampu berjalan seiring dengan semangat dan mindset yang baru, membawa perubahan yang baik dalam usaha mendaulatkan Islam di Malaysia. Beta berdoa semoga Allah Subhanahu Wata‘ala memberkati usaha ini dan memberikan pedoman kepada kita semua. Semoga Negara kita Malaysia senantiasa berada di bawah lindungan dan limpahan rahmat dari-Nya, Amin ya Rabbal Alamin.

21. Beta akhiri dengan petikan dari Gurindam Dua Belas gubahan Raja Ali Haji, seorang ulama keturunan Beta, sebagai pesanan buat kita semua:-

Raja muafakat dengan menteri,seperti kebun berpagarkan duri.Betul hati kepada raja,tanda jadi sebarang kerja.Hukum adil atas rakyat,tanda raja beroleh inayat.Kasihan orang yang berilmu,tanda rahmat atas dirimu.Hormat akan orang yang pandai,tanda mengenal kasa dan cindai.Ingatkan dirinya mati,itulah asal berbuat bakti.Akhirat itu terlalu nyata,kepada hati yang tidak buta.

Sekian.

Wa-billahi taufik wal hidayah, wassalamu alaikum warahmatullahi wabarakatuh.


BEKALAN AYAM MENTAH MASIH ADA, HARGA JUALAN MENINGKAT AKIBAT PERMINTAAN TINGGI

KUALA LUMPUR: Tiada keperluan untuk pembelian panik memandangkan bekalan ayam mentah sedia ada masih boleh diperoleh di pasaran meskipun bilangannya terhad.

Berdasarkan tinjauan Bernama di seluruh negara, stok ayam yang terhad disebabkan permintaan tinggi menyebabkan peniaga terpaksa menamatkan operasi perniagaan lebih awal daripada kelaziman, malah tidak terkecuali berlaku kenaikan harga, susulan permintaan melebihi penawaran.

Di KUALA LUMPUR, tinjauan Bernama di Pasar Muhibbah Taman Nirwana, Ampang dan Pasar Basah Datuk Keramat mendapati jumlah jualan ayam mentah berkurangan daripada kebiasaan dan para peniaga turut mengakui mereka terpaksa menaikkan harga siling jualan berikutan stok terhad.

Peniaga ayam mentah Hakim Abdul Rashid, 40, berkata tindakan kerajaan melarang eksport ayam ke luar negara bermula 1 Jun adalah sesuatu yang wajar bagi menstabilkan bekalan dan harga ayam mentah di peringkat domestik.

Di KELANTAN, seorang peniaga ayam mentah di Pasar Tok Guru, Pengkalan Chepa, Mohd Syukri Abdullah, 40, yang turut senada berkata tindakan kerajaan membuat larangan eksport ayam itu bukan sahaja dapat memastikan keperluan domestik mencukupi malah mengawal harga ayam mentah daripada terus meningkat.

Sementara itu di SELANGOR, peniaga di Pasar Moden Seksyen 16 Sazali Ramli, 43, berkata di pasar tersebut pembeli terpaksa membuat tempahan sehari lebih awal untuk mendapatkan bahan mentah itu keesokan harinya dan jelasnya itu antara inisiatif yang terpaksa dilakukan oleh lima penjual ayam di premis berkenaan.

Selain itu, rata-rata premis yang ditinjau juga mendapati ayam bersih yang dijual telah habis sekitar pukul 9 pagi.

Pemantauan melalui aplikasi Price Catcher Kementerian Perdagangan Dalam Negeri dan Hal Ehwal Pengguna (KPDNHEP) mendapati kebanyakan pasar, pasar raya serta kedai runcit di sini menjual ayam bersih standard pada harga terkini RM6.99 sekilogram, namun ada yang menjual hingga RM11 sekilogram.

Tinjauan Bernama di NEGERI SEMBILAN pula mendapati kebanyakan peniaga gerai ayam segar di Pasar Awam Rembau kehabisan stok ayam daging seawal 7.30 pagi, selain pekerja sibuk melakukan kerja-kerja pemotongan ayam untuk pelanggan yang sudah melakukan tempahan awal sehari sebelum jualan.

Peniaga ayam, Ain Raib, 47, berkata dia terpaksa menjual ayam daging kepada pelanggan tetap berbanding pembeli yang datang secara ‘walk in’ dan tidak mengambil tempahan hingga lusa berikutan bekalan ayam diterima adalah sedikit.

Di KEDAH, Pengarah Ayam Bismi Empire Sdn Bhd (Ayam Bismi) Mazlina Kamaruddin yang juga penternak dan pembekal ayam segar berkata permintaan dan penggunaan ayam yang berlebihan semasa Aidilfitri menyebabkan bekalan berkurangan dan pihaknya terpaksa mencatu bekalan ayam kepada pembeli.

Di PERAK, peniaga  Rostam Lod, 51, berkata bekalan ayam mentah sejak dua minggu lepas agak sukar diperoleh bagi menampung permintaan terutamanya pada musim perayaan Aidilfitri dan kini hanya dapat menjual 300 ekor berbanding kebiasaan 500 ekor.

Sementara itu di PULAU PINANG, peniaga ayam di Bayan Baru, Mohamad Shafi Yaakop, 27, berkata menurut pembekal dan penternak, masalah bekalan ayam yang berlaku sekarang ini berikutan permintaan tinggi sedangkan ayam tidak cukup di ladang kerana banyak anak ayam mati ketika sedang diternak manakala harga meningkat pula ekoran harga dedak dan jagung yang mahal.

Di TERENGGANU pula, peniaga ayam di Pasar Besar Kedai Payang, Mohd Hafiza Abdul Ghani, 39, berkata keuntungan yang diperoleh terlalu tipis iaitu hanya 50 sen untuk sekilogram ayam ketika ini dan pelanggan memahami situasi sukar yang dihadapi peniaga kini.

Di PAHANG, peniaga di Pasar Besar Kuantan Mohd Radzi Zakaria, 30, berkata sejak kebelakangan ini, dia hanya memperoleh bekalan antara 20 hingga 30 ekor ayam sehari berbanding 150 ekor sehari sebelum ini, menyebabkan bahan mentah itu habis dijual dalam masa singkat.

Berbeza pula keadaan di PERLIS apabila tinjauan Bernama mendapati bekalan ayam dilihat semakin stabil dan mencukupi bagi menampung permintaan pengguna di negeri itu.

Peniaga ayam di Pasar Besar Sena, Amran Shaari, 39, berkata pihaknya tidak lagi mengehadkan pembelian ayam kepada mana-mana pengguna susulan bekalan yang semakin pulih sejak dua hari lepas.

Di JOHOR, tinjauan Bernama di beberapa pasar awam dan pasar raya di Batu Pahat turut mendapati bekalan ayam masih mencukupi, selain harga jualannya berada di bawah paras siling.

Penternak ayam, Rosman Masdar, 52, berkata setakat ini dia tidak mengalami masalah untuk mendapatkan bekalan anak ayam, sebaliknya berdepan dengan kenaikan harga makanan ayam termasuk dedak sehingga memaksanya mengurangkan jumlah ternakan ayam.

Bagaimanapun, Rosman berpandangan kerajaan perlu mengurangkan eksport dan bukannya melarang terus, kerana ia akan mengurangkan pendapatan para penternak.

Isnin lepas, kerajaan mengumumkan untuk menghentikan eksport ayam sebanyak 3.6 juta ekor sebulan bermula 1 Jun ini sehingga harga dan pengeluarannya kembali stabil.

Perdana Menteri Datuk Seri Ismail Sabri Yaakob berkata selain itu, kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.–AlHijrah Online


LEBIH 100 MANGSA BANJIR TERPERANGKAP ENAM JAM DI SURAU

PASIR MAS: Lebih 100 penduduk Taman Perumahan Prima dekat Lubuk Jong, di sini, terperangkap lebih enam jam di surau taman itu ketika berlindung akibat banjir.

Mangsa banjir, Siti Hariaty Bee Mohd Ismail, 39, berkata dia dan anak-anaknya terpaksa berlindung di surau terbabit sejak jam 2 pagi untuk menyelamatkan diri berikutan air di kawasan kediaman mereka naik secara mendadak sejak petang Sabtu.

“Saya bersama tiga anak berusia antara lima hingga 14 tahun terpaksa mengharungi banjir sejauh 300 meter pada pukul 2 pagi tadi selepas rumah saya dimasuki air hampir satu meter.

“Apabila hujan berterusan tanpa henti dan air naik dengan cepat, saya terus mengambil keputusan untuk berteduh di surau kawasan rumah ini,” katanya seperti dilapor BERNAMA

Sementara itu, seorang lagi mangsa Nazura Che Ali, 51, berkata paras air meningkat secara mendadak dalam tempoh yang singkat.

“Saya tidak dapat menyelamatkan barang-barang keperluan termasuk barangan niaga habis rosak selain peti ais juga terbalik,” katanya.

Menurut Pegawai Angkatan Pertahanan Awam Malaysia (APM) Daerah Pasir Mas Kapten Pertahanan Awam Mohd Arif Mohd Zain, pihaknya menerima panggilan daripada penduduk, memaklumkan kejadian itu sekitar 3 pagi tadi.

Ujarnya atas faktor keselamatan mangsa, operasi memindahkan mangsa banjir bermula jam 8 pagi dengan kekuatan anggota seramai lima orang menggunakan sebuah trak tujuh tan.

“Kita berjaya memindahkan mangsa banjir mengikut keutamaan terlebih dahulu seperti warga emas, Orang Kurang Upaya (OKU). Kesemua mereka akan ditempatkan di pusat pemindahan sementara (PPS) Dewan Apam Putra, Pasir Mas,” katanya.—AlHijrah Online


KAFA DI TV ALHIJRAH AKAN BERMULA 1 FEBRUARI

KUALA LUMPUR: Slot Kelas Al-Quran dan Fardu Ain (KAFA) di TV AlHijrah atau KAFA D’ HIJRAH akan bermula pada 1 Februari ini.

Perkara itu diumumkan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri menerusi ciapan di Twitter rasminya pada Isnin.

“Teruskan menyokong kami.

“InsyaAllah, pelancaran Kelas KAFA pada 1 Februari ini,” katanya.

Beliau berkata demikian sebagai respons kepada persoalan pengikutnya di Twitter berhubung tarikh mula siaran slot KAFA berkenaan.

Khamis lalu, Zulkifli memaklumkan TV AlHijrah dengan kerjasama Jabatan Kemajuan Islam Malaysia (JAKIM) dan Jabatan Agama Islam Wilayah Persekutuan (JAWI) akan memperkenalkan slot KAFA TV AlHijrah bagi memudahkan pendidikan agama untuk pelajar.

Penerbitan program itu juga kerana kekhuatiran murid KAFA tercicir pelajaran disebabkan tidak mempunyai telefon pintar, komputer riba atau komputer di rumah selain masalah capaian Internet. —AlHijrah Online


22 KES POSITIF COVID-19 HARI INI, ANGKA KETIGA TERENDAH SEJAK PKP

PUTRAJAYA: Sebanyak 22 kes positif COVID-19 dicatat hari ini, angka ketiga terendah sejak pelaksanaan Perintah Kawalan Pergerakan (PKP) pada 18 Mac.

Sebelum ini direkodkan angka kes positif COVID-19 kedua terendah iaitu sebanyak 17 kes pada semalam dan kes pertama terendah sebanyak 16 kes pada 12 Mei lepas.

Ketua Pengarah Kesihatan Datuk Dr Noor Hisham Abdullah berkata daripada 22 kes baharu hari ini, lima adalah kes import yang mendapat jangkitan di luar negara manakala 17 merupakan penularan tempatan yang melibatkan sembilan warga asing.

“Oleh itu, jumlah kes positif COVID-19 di Malaysia adalah sebanyak 6,894 dan jumlah kes aktif dengan kebolehjangkitan COVID-19 adalah 1,210 kes,” katanya pada sidang media harian perkembangan COVID-19 di sini hari ini.

Beliau berkata sebanyak 59 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan COVID-19 dan dibenarkan keluar wad ialah 5,571 orang.

Dr Noor Hisham berkata tiada pertambahan kes kematian COVID-19 direkodkan hari ini, menjadikan jumlah kumulatif kes kematian di Malaysia kekal sebanyak 113 kes.

Sehingga kini beliau berkata, terdapat 13 kes positif COVID-19 yang sedang dirawat di Unit Rawatan Rapi (ICU) dan daripada jumlah tersebut, tujuh kes memerlukan bantuan pernafasan.

Sementara itu, Dr Noor Hisham berkata kes-kes positif COVID-19 yang berkait rapat dengan aktiviti merentas negeri amat membimbangkan terutama sekiranya ia berterusan berlaku walaupun selepas penguatkuasaan Perintah Kawalan Pergerakan Bersyarat (PKPB).

“Sehingga hari ini, sebanyak 971 kes positif COVID-19 (14.1 peratus) daripada jumlah keseluruhan kes COVID-19 (6,894 kes) telah mempunyai sejarah merentas negeri.

“Tambahan pula, sebanyak 18 kluster daripada jumlah keseluruhan 49 kluster yang pernah dicatatkan di Malaysia juga adalah berkaitan dengan aktiviti merentas negeri. Sepuluh (10) daripada kluster-kluster tersebut  masih aktif,” katanya.

Sehubungan itu, Dr Noor Hisham menasihatkan masyarakat agar berwaspada semasa tempoh perayaan yang bakal tiba kerana ini mungkin menjadi pemangkin kepada penularan jangkitan COVID-19 ke kawasan-kawasan yang kini telah mencapai status hijau. — BERNAMA


ZULKIFLI TIBA DI KOTA SUCI MADINAH

MADINAH: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri selamat tiba di Madinah pada Ahad kira-kira jam 10 malam waktu tempatan.

Ketibaan beliau dan delegasi dari Malaysia disambut wakil Perhubungan Antarabangsa Liga Dunia Islam, Mohammad Bin Said.

Zulkifli yang tiba dari Riyadh akan berada di Madinah sehingga Rabu, 14 April 2021 bagi meneruskan lawatan kerja di sini.

Beliau dijadual memulakan program rasmi pada pagi Isnin dengan bertemu Gabenor Madinah, Putera Faisal Bin Salman.

Dalam tempoh lawatan sehingga 18 April 2021, Zulkifli dijadual akan mengadakan perbincangan bersama Menteri Hal Ehwal Islam, Dakwah dan Bimbingan, Sheikh Dr Abdullatif Abdulaziz Al-Sheikh, dan Menteri Haji dan Umrah Essam bin Saeed. — AlHijrah Online


HUJAN LEBAT TIDAK HALANG RIBUAN UMAT ISLAM BERSELAWAT, BERMUNAJAT

KUALA LUMPUR: Hujan lebat tidak menghalang ribuan umat Islam menghadiri Program Selawat dan Munajat Perdana untuk Malaysia yang diadakan di Stadium Bola Sepak Kuala Lumpur, Cheras malam tadi.

Program yang bertemakan ‘Mahabbah Rasulullah Asas Kejayaan Malaysia MADANI’ itu turut dihadiri Perdana Menteri Datuk Seri Anwar Ibrahim serta isterinya Datuk Seri Dr Wan Azizah Wan Ismail.

Majlis seperti selawat dan munajat kata Anwar dapat meningkatkan tahap pemahaman agama hubaya-hubaya ia dapat diterjemah dalam bentuk sikap yang terpuji dalam kehidupan harian.

“Selain itu, selari dengan hasrat Malaysia Madani, perpaduan perlu dimanfaatkan secara bersama demi mengangkat prinsip karamah insaniah.

“Semoga kita semua terus diberi kesempatan dan ruang untuk bersama dalam majlis-majlis ilmu, Insyaallah,” katanya menerusi hantaran di Facebook.

Terdahulu, Anwar turut bersama-sama menyertai selawat Nuril Anwar serta mendengar tausiyah atau ceramah bertajuk “Mahabbah Rasulullah Asas Kejayaan Malaysia Madani” disampaikan oleh Al-Habib Ali Zaenal Abidin Abu Bakar Al-Hamid.–AlHijrah Online


PELURU MORTAR DIJUMPAI DI PADANG POLO

IPOH: Seorang lelaki menjumpai satu objek yang menyerupai peluru mortar ketika sedang beriadah di Taman Rekreasi Sultan Abdul Aziz atau Padang Polo, di sini semalam.

Ketua Polis Daerah Ipoh ACP Yahaya Hassan berkata petugas Bilik Kawalan Daerah (DCC) Ibu Pejabat Daerah (IPD) Ipoh menerima panggilan kira-kira 3 petang daripada orang awam yang memaklumkan penemuan objek mencurigakan itu di tepi kolam taman rekreasi berkenaan.

Beliau berkata peluru itu ditemukan dalam keadaan tenggelam kira-kira satu inci dalam kolam berlumpur dan terlihat bahagian belakang peluru.

“Pasukan Unit Pemusnah Bom IPK (Ibu Pejabat Polis Kontinjen) Perak telah ke tempat kejadian dan hasil pemeriksaan mendapati peluru mortar tersebut berukuran panjang 300mm (milimeter), lebar 60mm dan tidak mengandungi bahan letupan dan digunakan untuk latihan,” katanya dalam kenyataan semalam.

Beliau berkata peluru mortar tersebut telah dibawa ke Bahagian Persenjataan IPK Perak untuk siasatan dan tindakan selanjutnya.–AlHijrah Online


SANGGUP SEWA AMBULANS UNTUK RENTAS NEGERI

KUANTAN: Empat individu warganegara tempatan dikesan melakukan aktiviti merentas negeri tanpa dokumen yang sah dan sanggup menyewa ambulans swasta pada harga RM1,300 bagi mengelak dikesan pihak berkuasa.

Timbalan Ketua Polis Pahang, DCP Datuk Mohd Yusri Hassan Basri berkata, kejadian yang melibatkan dua lelaki serta dua wanita itu berjaya dikesan anggota polis di sekatan jalan raya (SJR) Kampung Tanjung Belenggu, Temerloh, pada jam 6.15 petang semalam.

“Polis menahan ambulans tersebut di SJR Kampung Tanjung Belengu dengan bantuan petugas SJR dan hasil pemeriksaan mendapati ada enam penumpang dalam ambulan merupakan dua individu bersama sepasang bayi kembar; dua kanak-kanak perempuan berusia empat dan lima tahun.

“Mereka tiada sebarang dokumen rawatan dan gagal menunjukkan sebarang dokumen pergerakan yang sah. Hasil soal siasat mendapati mereka menggunakan pemandu ambulans untuk membawa penumpang bersama anak-anak serta ibunya ke kampung halaman di Felda Sungai Kelamah, Gemas Negeri Sembilan dengan bayaran RM1,300,” katanya memetik laporan MalaysiaGazette.

Kesemua mereka kemudian ditahan atas kesalahan gagal mengemukakan sebarang dokumen pergerakan yang sah dan dibawa ke IPD Temerloh bagi tindakan lanjut.

Menurut Mohd Yusri dua suspek lelaki akan direman selepas ujian COVID-19, manakala dua wanita diberi jaminan dan majikan van ambulans akan hadir memberi keterangan esok.

“Kes disiasat di bawah Seksyen 270 KK di bawah Seksyen 22(b) Akta Pencegahan dan Pengawalan Penyakit Berjangkit 1988, siasatan lanjut akan diteruskan untuk dirujuk kepada Timbalan Pendakwaraya bagi pendakwaan,” katanya.—AlHijrah Online


KJ: MALAYSIA TIDAK MAMPU LAKSANAKAN ‘LOCKDOWN’

KUALA LUMPUR: Malaysia tidak mampu dari segi ekonomi dan kebajikan rakyat sekiranya melaksanakan sekatan pergerakan atau ‘lockdown’ bagi mengekang penularan COVID-19.

Menteri Kesihatan Khairy Jamaluddin bagaimanapun berkata, strategi kerajaan untuk mengekang penularan wabak itu adalah dengan melaksanakan strategi mitigasi.

“Tidak dinafikan pendekatan China (melaksanakan lockdown) berkesan.

“Namun strategi mereka iaitu containment (pembendungan) atau ‘zero COVID’ bermaksud total lockdown bila ada hanya tiga kes positif,” katanya menerusi ciapan di Twitternya.

Khairy berkata demikian dengan menyertakan tangkap layar laporan berita bertajuk “Yuzhou : Second Chinese city forced into COVID lockdown” (Yuzhou: Bandar China kedua dikenakan sekatan pergerakan COVID).

Jelasnya, Malaysia telah mengurus kes positif dengan berkesan apabila kadar vaksinasi tinggi, selain mengingatkan rakyat terus menjaga prosedur operasi standard (SOP) agar kadar kematian, penggunaan unit rawatan rapi dan kemasukan ke hospital dapat dikurangkan.

Sementara itu, Khairy memaklumkan beliau memberi sokongan penuh kepada Ketua Pengarah Kesihatan Tan Sri Dr Noor Hisham Abdullah untuk menjalankan tugasnya.

Sokongan tersebut merupakan reaksi terhadap kenyataan Ahli Parlimen Bintulu Datuk Seri Tiong King Sing mempersoalkan latar belakang Dr Noor Hisham sebagai pakar bedah dan bukan daripada bidang kepakaran kesihatan awam.—AlHijrah Online


SUKARELAWAN PALESTIN DI HOSPITAL INDONESIA DI GAZA TERBUNUH SERANGAN UDARA ISRAEL

JAKARTA: Satu serangan udara Israel ke atas Hospital Indonesia di Bayt Lahiya, Gaza Utara pada Sabtu mengakibatkan kematian seorang sukarelawan Palestin bernama Abu Romzi, yang telah berkhidmat di kemudahan itu sejak 2011.

Jet tempur Israel menyerang ambulans Jawatankuasa Penyelamat Kecemasan Perubatan (MER-C), sebuah pertubuhan sosial kemanusiaan Indonesia, di hadapan kuarters sukarelawan di kompleks hospital itu.

“Abu Romzi, kakitangan MER-C tempatan yang berada berhampiran ambulans, adalah salah seorang mangsa dan segera dibawa ke hospital,” tulis Farid, seorang sukarelawan Indonesia di Semenanjung Gaza, dalam satu kenyataan.

Ketua MER-C, Dr. Sarbini Abdul Murad menyatakan kesedihan atas kematian Abu Romzi dan mengecam serangan kejam Israel, yang menyerang hospital dan penduduk awam di Gaza.

“Kami menggesa pembukaan segera sempadan Gaza untuk membenarkan bantuan antarabangsa masuk ke Semenanjung Gaza,” tambahnya.

Dr. Sarbini juga menggesa kerajaan Indonesia untuk memberi tekanan kepada Majlis Keselamatan Pertubuhan Bangsa-Bangsa Bersatu untuk sesi tergempar mengenai perkara itu.

Sementara itu, Kementerian Luar Negeri Indonesia menekankan kebimbangan mendalam negara berkenaan berhubung peningkatan konflik antara Palestin dan Israel.

“Indonesia menggesa tindakan keganasan segera dihentikan untuk mengelakkan lebih banyak kemalangan jiwa,” kata kementerian itu dalam akaun rasmi X, yang dahulunya dikenali sebagai Twitter, pada Ahad.

Agensi Anadolu melaporkan peningkatan konflik berikutan serangan mengejut Hamas pada awal Sabtu, membabitkan berpuluh-puluh pejuang yang menyusup masuk ke bandar-bandar Israel berhampiran enklaf itu di tengah-tengah tembakan hebat roket.

Kementerian Kesihatan Israel berkata sekurang-kurangnya 300 orang terbunuh di pihak Israel dengan lebih daripada 1,500 cedera akibat serangan itu.

Pada masa sama, serangan udara Israel di Gaza menyebabkan lebih daripada 250 kematian dan lebih daripada 1,700 penduduk Palestin cedera, seperti yang dilaporkan oleh Kementerian Kesihatan.–AlHijrah Online


BAYARAN STR 3 DIPERCEPATKAN, DISALURKAN SEBELUM HARI RAYA AIDILADHA

KUALA LUMPUR: Kerajaan memutuskan bayaran Sumbangan Tunai Rahmah Fasa 3 (STR 3) akan dipercepatkan dan disalurkan sebelum Hari Raya Aidiladha.

Menurut Kementerian Kewangan lebih 8 juta golongan B40 yang layak bakal menerima STR 3 mulai 26 Jun 2023.

“Kerajaan telah memutuskan pembayaran STR 3 dipercepatkan dan disalurkan sebelum Hari Raya Aidiladha berbanding perancangan awal pada bulan Julai 2023. Ini adalah bagi meringankan beban kewangan rakyat,” kata Perdana Menteri dan Menteri Kewangan, Datuk Seri Anwar Ibrahim.

Pembayaran itu membabitkan peruntukan lebih RM2 bilion di mana penerima akan menerima antara RM100 hingga RM1,300 berdasarkan kelayakan masing-masing.

Bayaran akan dikreditkan terus kepada penerima yang mempunyai akaun bank mulai 26 Jun hingga 5 Julai 2023.

Bagi mereka yang tiada akaun bank, pembayaran tunai akan dibuat melalui cawagan Bank Simpanan Nasional (BSN) mulai 26 Jun 2023.

Fasa pertama dan kedua STR telah disalurkan pada bulan Januari dan April lepas dan ketiga- tiga fasa STR ini melibatkan peruntukan pembayaran berjumlah RM5 bilion bagi tahun 2023.

Pembayaran fasa keempat STR dijangka pada bulan November 2023.

Status kelulusan STR 3 dibuka untuk semakan mulai 26 Jun 2023 dan sebagai langkah memastikan program STR 3 ini disasarkan kepada mereka yang layak, tempoh permohonan rayuan juga akan dibuka mulai 3 hingga 31 Julai 2023.

Bagi permohonan yang ditolak, pemohon boleh mengemukakan dokumen berkaitan untuk semakan semula oleh Lembaga Hasil Dalam Negeri Malaysia (LHDNM).


HARGA BAHARU MINYAK, ESOK

Kerajaan perlu mempertimbangkan permintaan pengusaha stesen minyak sebelum memutuskan harga baharu petrol dan diesel selepas Mesyuarat Kabinet esok, kata Perdana Menteri, Tun Dr Mahathir Mohamad.

Dr Mahathir berkata, kerajaan PH sedia menurunkan harga minyak mengikut harga pasaran dunia namun pada masa sama, perlu menimbang permintaan pengusaha stesen minyak.

“Kita akan mengadakan Mesyuarat Kabinet esok bagi menentukan harga minyak.

“Kita suka harga minyak turun, tetapi penjual minyak perlu membuat keuntungan kerana jika mereka tidak untung, kita tidak akan ada stesen minyak.

“Jadi kita harus pertimbang antara pembeli dan penjual sebelum buat keputusan,” katanya dipetik portal Berita Harian, hari ini.

Dr Mahathir ditemui selepas Program Back To School di Sekolah Menengah Kebangsaan (SMK) Kedawang, Langkawi, hari ini.

Menteri Kewangan, Lim Guan Eng dalam satu kenyataan semalam mengumumkan harga runcit produk petroleum dikekalkan sebelum penetapan harga baharu akan dibuat sebelum akhir minggu pertama bulan ini.

Berikutan itu, harga runcit petrol RON97, RON95 dan diesel dikekalkan pada RM2.50 seliter bagi RON97, RM2.20 seliter bagi RON95 dan RM2.18 seliter bagi diesel.


FITNAH PROGRAM PEMULIHAN LGBT, JAKIM BUAT LAPORAN POLIS

KUALA LUMPUR: Jabatan Kemajuan Islam Malaysia (JAKIM) hari ini membuat satu laporan polis terhadap pemilik akaun Twitter Nicole Fong yang didakwa membuat tuduhan atau fitnah tidak berasas terhadap program Mukhayyam kendalian JAKIM dan Jabatan Agama Islam Negeri (JAIN).

Menurut Ketua Pengarah JAKIM, Datuk Paimuzi Yahya, individu berkenaan telah menyamakan program Mukhayyam tersebut dengan amalan terapi pertukaran dari barat seperti terapi menggunakan kejutan elektrik, pembedahan, kahwin secara paksa dan rogol secara korektif.

“Tujuan JAKIM membuat laporan polis adalah supaya siasatan lanjut dilakukan terhadap tuduhan palsu berkenaan dan demi menjaga nama baik pihak kerajaan.

“JAKIM berpandangan tuduhan tersebut berbaur manipulatif, berniat jahat serta dilihat ingin menghalang dan menyekat hak kebebasan beragama warga Muslim dalam kalangan komuniti lesbian, gay, biseksual, transgender dan queer (LGBTQ) yang ingin menjalani kehidupan yang lebih baik selari dengan tuntutan syariat,” katanya dalam kenyataan yang dikeluarkan hari ini.

Paimuzi berkata, program Mukhayyam anjuran JAKIM dan JAIN adalah bersifat sukarela dengan pendekatan harmoni dan holistik yang menekankan aspek kesedaran kerohanian, bimbingan fardhu ain, kesedaran kesihatan, motivasi dan bimbingan kerjaya. — AlHijrah Online / Zaim Zamani


HINA INSTITUSI RAJA: KERTAS SIASATAN DR MAHATHIR DIRUJUK KEPADA JABATAN PEGUAM NEGARA, SELASA INI

KUALA LUMPUR: Polis Diraja Malaysia (PDRM)  sudah melengkapkan kertas siasatan terhadap bekas Perdana Menteri, Tun Dr Mahathir Mohamad berhubung kenyataan berunsur penghinaan terhadap institusi diraja.

Setiausaha PDRM, Datuk Noorsiah Saaduddin, dalam kenyataan hari ini, berkata kertas siasatan tersebut akan dirujuk kepada Jabatan Peguam Negara pada Selasa  ini selari dengan peruntukan Perkara 145 (3) Perlembagaan Persekutuan.

Noorsiah berkata, siasatan terhadap Dr Mahathir berhubung isu Proklamasi Orang Melayu masih di peringkat siasatan bagi rakaman percakapan Presiden PAS, Tan Sri Abdul Hadi Awang dan Timbalan Ketua Menteri Pulau Pinang II, Dr P. Ramasamy.

Sebelum ini, Unit Siasatan Jenayah Terkelas, D5 Bukit Aman telah merakam keterangan Dr Mahathir di Yayasan Albukhary di sini, semalam, bagi membantu siasatan berhubung kenyataan berunsur penghinaan terhadap institusi diraja dan Proklamasi Orang Melayu. – Alhijrah Online


DENGAR SATUKAN ‘WANITA LORONG’ DENGAN ANAKNYA

KUALA LUMPUR: Episod Dengar minggu ini membawakan responden yang dikenali sebagai Kak Ida, ‘wanita lorong’ yang mahu dipimpin keluar dari lorong hitam yang mengheretnya ke dunia dadah dan pekerja seks.

Dari awal program, Kak Ida berulang kali merayu untuk ditunjuk arah ke jalan yang ‘cerah’ dan diredhai Allah SWT.

Kak Ida yang juga menghidap kanser tahap empat sebelum ini pernah dibantu dan dirawat di Pusat Pemulihan Dadah di bawah Agensi Anti Dadah Kebangsaan (AADK) pada 2017, namun kembali semula ke lorong gelap tidak lama selepas selesai program pemulihan.

Dakwa Kak Ida, masalah peribadi selain pergaulan antara punca dia kembali ke lorong hitam di Chow Kit, Kuala Lumpur.

Katanya sukar untuk dia pulih jika tiada tangan yang memimpin dan inisiatif para ustaz memberi ceramah didakwa kurang memberi kesan.

Pun begitu Kak Ida berkata dia kini sudah ‘letih’, dan mahu berubah untuk kembali dekat dengan anak-anaknya.

“Sebenarnya sudah tiada jalan yang lebih baik daripada berubah. Saya sudah letih,” katanya dengan nada sebak.

Dia juga memaklumkan ada berlaku perselisihan faham antara dirinya dan anak-anak hingga menyebabkan mereka tidak berhubung selama beberapa bulan.

“Kak Ida sayangkan anak-anak dan menantu semua baik.

“Anak pun pernah cakap dan tiba masanya untuk saya berubah,” katanya sambil menangis ketika siaran langsung program Dengar pada Khamis lalu.

Kak Ida juga berjanji dia akan melawan semua godaan untuk kembali ke lorong gelap demi anak-anak.

“Mak, kalau betul mak nak berubah, bukak sebab kami tapi sebab Allah. Kita tak pernah fikir buruk tentang mak kita cuma nak mak berubah,” kata Nina, anak sulung Kak Ida yang dihubungi secara langsung tanpa diketahui Kak Ida ketika program berkenaan.

Menurut Nina, hampir enam bulan beliau tidak berjumpa dengan emaknya itu.

“Mak, Nina minta maaf, kalau selama ini Nina selalu sakiti hati mak. Nina sayang mak. Nina tiada niat pun nak sakiti hati mak Nina tak pernah buang mak tapi Nina kecewa,” kata Nina sambil menangis.

Sementara itu Pendakwah, Ustaz Mohd Hanafiah Abdul Malek yang dijemput sebagai tetamu Dengar berkata, kisah Kak Ida ini perlu dijadikan tauladan.

Katanya anak-anak perlu cekal dan tidak mudah putus asa dengan ibu bapa walau apa yang berlaku.

“Dengan mak tidak boleh putus asa. Jika mereka diuji dengan sakit kita tidak boleh putus asa jaga mak yang sakit.

“Dengan orang tua kita kena bersabar. Mak ayah ujian bagi anak-anak pula ketika mereka tua. Dia sakit, dia penagih apa saja pun tolonglah dia adalah syurga buat kita,” katanya.

Kagum dengan semangat Kak Ida yang mahu berubah, Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata pihaknya sedia membantu Kak Ida dari sudut agama mahupun kewangan.

“Kak Ida tergolong sebagai Asnaf Al-Riqab kita boleh bantu. Bantuan yang paling cepat adalah Jawi Food Bank.

“Selepas ini kita akan berjumpa dengan Kak Ida untuk melihat apa keperluan yang diperlukan dan kita akan membantu,” kata Mohd Ajib.

AADK juga memaklumkan sedia membantu proses ketagihan Kak Ida dan krew produksi Dengar pada masa akan datang akan melaporkan keadaan terkini Kak Ida selepas dihulur tangan untuk dibimbing keluar dari lorong hitam.

Anda yang terlepas untuk menyaksikan program Dengar boleh menonton di laman Facebook rasmi Tv Alhijrah. — AlHijrah Online


MANTAN KP JAKIM TOKOH UTAMA MAAL HIJRAH WILAYAH PERSEKUTUAN

KUALA LUMPUR: Mantan Ketua Pengarah Jabatan Kemajuan Islam Malaysia (JAKIM), Datuk Wan Mohamad Sheikh Abdul Aziz, 69, diumumkan sebagai penerima Anugerah Tokoh Utama Maal Hijrah 1444 hijrah peringkat Wilayah Persekutuan hari ini.

Penganugerahan tersebut disampaikan Menteri di Jabatan Perdana Menteri (Hal Ehwal Agama) Datuk Idris Ahmad pada Majlis Sambutan Maal Hijrah Peringkat Wilayah Persekutuan di Masjid Wilayah Persekutuan, Kuala Lumpur.

Wan Mohamad yang memegang jawatan Ketua Pengarah JAKIM dari tahun 2007 hingga 2011 masih bergiat aktif dalam pelbagai Pertubuhan Bukan Kerajaan (NGO) dan aktiviti sukarelawanan di dalam dan luar negara.

Beliau kini merupakan Timbalan Pengerusi Institut Kefahaman Islam Malaysia (IKIM).

Selaku penerima Anugerah Tokoh Utama, Wan Mohamad akan menerima hadiah wang tunai berjumlah RM8,000, pakej umrah tajaan Tabung Haji Travel & Services, plak dan sijil.

Dalam majlis sama, Tan Sri Azman Hashim, 83, diumumkan sebagai Tokoh Korporat, Shah Kirit Kalkulal Govindji atau lebih dikenali dengan panggilan Bro Shah Kirit pula dianugerah Tokoh Pendakwah Mualaf manakala Mingu Matnoh, 61, diumum Tokoh Imam.

Mereka masing-masing menerima wang tunai berjumlah RM4,000, serta plak dan sijil.

Kesemua penerima anugerah dipilih berdasarkan pencalonan yang diterima serta keputusan yang dibuat oleh jawatankuasa penilaian mengikut kriteria dan syarat-syarat yang telah ditetapkan.

Majlis pagi tadi turut dihadiri Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary, Pengerusi Majlis Agama Islam Wilayah Persekutuan (MAIWP) Tan Sri Dr Mohd Daud Bakar dan Pengarah Jabatan Agama Islam Wilayah Persekutuan (JAWI) Datuk Mohd Ajib Ismail.

Antara pengisian majlis hari ini ialah Bual Bicara Khas Ma‘al Hijrah yang disampaikan oleh Mufti Wilayah Persekutuan Datuk Dr. Luqman Abdullah dan Profesor Madya Dr. Sharifah Hayaati Syed Ismail dari Universiti Malaya. – AlHijrah Online


KALIMAH ALLAH: MAIS TIDAK SETUJU KEPUTUSAN KERAJAAN TARIK BALIK RAYUAN

SHAH ALAM: Majlis Agama Islam Selangor (MAIS) tidak bersetuju dengan tindakan kerajaan menarik balik rayuan kes melibatkan penggunaan kalimah Allah dalam penerbitan berkaitan agama Kristian baru-baru ini.

MAIS berpendirian kes tersebut bukan hanya berkaitan dengan isu pentadbiran dan keselamatan, tetapi juga melibatkan perkara akidah orang Islam dan pentadbiran agam Islam yang berada di bawah bidang kuasa raja sebagai ketua agama negeri.

“Sebelum ini dalam kes rayuan tersebut, pihak MAIS dan dua lagi Majlis Agama Islam Negeri telah dibenarkan oleh Mahkamah Rayuan untuk hadir dalam kes rayuan ini sebagai amicus curae (sahabat mahkamah).

“Walau bagaimanapun, MAIS merasa terkilan dan kesal dengan tindakan unilateral pihak Kerajaan yang menarik balik rayuan ini tanpa berunding dengan pihak MAIS dan pihak-pihak lain yang terlibat yang mempunyai kepentingan dalam kes rayuan ini,” kata kenyataan MAIS hari ini.

Sebagai pihak berkuasa agama berkaitan pentadbiran agama Islam yang bertanggungjawab untuk melindungi akidah umat Islam di Negeri Selangor, MAIS berpegang teguh dan menjunjung titah Sultan Selangor Sultan Sharafuddin Idris Shah pada 23 Mac 2021 yang melarang penggunaan kalimah Allah dalam penerbitan berkaitan agama Kristian di Negeri Selangor.

“Dalam titah tersebut baginda menegaskan bahawa penggunaan kalimah Allah dalam kitab Bible (terjemahan Bahasa Melayu) atau percetakan apa-apa buku dan tulisan agama Kristian dalam apa-apa bentuk sekali pun tetap dilarang penggunaannya di Negeri Selangor.

“Baginda berpendirian bahawa kalimah Allah hanya boleh digunakan untuk merujuk kepada Tuhan Yang Maha Esa dan tidak boleh digunakan selain daripada maksud Tuhan Yang Maha Esa yang menjadi asas pegangan akidah umat Islam.

“Namun begitu, baginda tiada halangan sekiranya perkataan “Tuhan” digunakan sebagai terjemahan kepada perkataan “God’ dalam apa-apa percetakan atau penerbitan berhubung dengan agama Kristian,” kata MAIS.

MAIS juga mengulangi kenyataan sebelum ini bahawa penggunaan kalimah Allah oleh orang bukan Islam di Negeri Selangor adalah merupakan suatu kesalahan jenayah di bawah Enakmen Ugama Bukan Islam (Pengawalan Pengembangan Di Kalangan Orang Islam) 1988 yang berkuat kuasa di Selangor dan juga menyalahi fatwa yang diwartakan di negeri itu pada 18 Februari 2010.

Pihak berkuasa agama itu turut berpandangan bahawa demi kepentingan awam, proses rayuan dalam kes melibatkan penggunaan kalimah Allah ini wajar diteruskan bagi membolehkan mahkamah di peringkat tertinggi negara memutuskan isu ini secara muktamad yang boleh menjadi panduan kepada semua pihak yang terlibat dalam isu penggunaan kalimah Allah.

“MAIS menyeru kepada semua pihak termasuk ahli politik untuk menghormati kedudukan Sultan Selangor sebagai Ketua Agama Negeri serta mengambil kira dan merujuk kepada Enakmen Ugama Bukan Islam (Pengawalan Pengembangan Di Kalangan Orang Islam) 1988 yang berkuat kuasa di Negeri Selangor sebelum membuat apa-apa dasar atau keputusan.

“lni untuk memastikan dasar atau keputusan yang dibuat tidak mencabar kedudukan Duli Yang Maha Mulia Sultan Selangor sebagai Ketua Agama Negeri dan sejajar dengan kedudukan undang-undang yang sedang berkuat kuasa di Negeri Selangor,” kata MAIS. – AlHijrah Online


Insiden Islamofobia berlaku di Sydney pula

CANBERRA, 25 Mac – Sentimen rasis
dan Islamofobia semakin meningkat di Sydney dan dalam kejadian terbaharu sebuah
kenderaan utiliti sukan (SUV) milik seorang guru menjadi sasaran anti-Islam.

Guru wanita yang mengajar di
barat Sydney itu terkejut apabila mendapati kenderaannya dipenuhi sampah
selepas tamat sesi persekolahan pada Khamis lalu.

Lebih menjijikkan, keempat-empat
pemegang pintu SUV tersebut disumbat dengan tuala wanita.

Perbuatan keji itu berlaku kurang
seminggu selepas serangan pengganas di New Zealand yang meragut 50 nyawa.

Sinar Harian memetik laporan
agensi berita menyebutkan sumber rapat memberitahu, pelaku berkemungkinan
penduduk di kawasan kejiranan itu yang mempunyai perasaan anti-Islam
membuak-buak.

Polis dipanggil ke lokasi
kejadian namun setakat ini tiada tangkapan dibuat.

Difahamkan, nama kawasan
kejiranan dan sekolah tempat wanita itu mengajar dirahsiakan bagi mengelak
situasi bertambah tegang.


MALAYSIA BINCANG ISU DISKRIMINASI VAKSIN ASTRAZENECA DENGAN DUTA EU

PUTRAJAYA: Malaysia akan berbincang dengan Duta Kesatuan Eropah (EU) ke Malaysia, Michalis Rokas berkenaan isu diskriminasi vaksin COVID-19 AstraZeneca.

Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar berkata, ia bagi mendapat penjelasan terperinci daripada EU berhubung isu tersebut.

“Tiada alasan untuk Agensi Perubatan Eropah (EMA) untuk mendiskriminasikan vaksin AstraZeneca biarpun ia dikeluarkan daripada fasiliti yang berbeza.

“Saya ingin menjelaskan bahawa semua fasiliti yang mengilangkan vaksin itu menggunakan formulasi sama, malah, semua fasiliti ini mengamalkan Amalan Pengilangan Baik (GMP),” katanya.

EU katanya tiada alasan untuk mendiskriminasikan antara satu fasiliti AstraZeneca-Oxford dengan fasiliti yang lain.

Pihaknya juga akan mendapatkan penjelasa EU membabitkan dasar imigresen kesatuan itu berhubung pemberian vaksin keluaran fasiliti yang tidak diiktiraf EMA ketika ini.

Sebelum ini media melaporkan EMA tidak mengiktiraf vaksin keluaran AstraZeneca-Oxford yang dikilangkan di Korea Selatan, Thailand dan Jepun.

Malaysia adalah antara negara yang menggunakan vaksin AstraZeneca daripada pengeluar SK Bioscience Korea Selatan dan Siam Bioscience Thailand.– AlHijrah Online


PELAJAR WANITA ISLAM DISERANG INDIVIDU BERTOPENG DALAM TANDAS SEKOLAH

Seorang pelajar perempuan beragama Islam di California, Amerika Syarikat diserang individu bertopeng di dalam tandas sekolah, dalam satu lagi kes serangan Islamofobia di nagara itu, lapor Stepfeed.

Sabah Elias dari Sekolah Tinggi Pleasant Grove memberitahu polis dia diekori individu bertopeng ketika menuju ke tandas semasa mengikuti pembelajaran tutor.

Katanya, penyerang melemparkan kata-kata hinaan terhadap agamanya dan mencampak sebotol air ke mukanya. Terkejut dengan kejadian itu, gadis itu melaporkannya kepada pegawai sekolah yang segera menghubungi polis.

“Saya sangat takut pada awalnya menyebabkan saya mahu pulang ke rumah, tetapi ibu bapa saya benar-benar memberi inspirasi kepada saya dan benar-benar menunjukkan bahawa orang lain juga menderita seperti itu,” kata Elias ketika ditemubual.

Dalam memberi sokongan kepada masyarakat Islam tempatan, sekolah itu mengadakan pertemuan dengan wakil dari Majlis Hubungan Amerika-Islam (CAIR) dan Datuk Bandar Elk Grove.

“Kami kagum melihat solidariti dari masyarakat dan kami komited untuk menyokong pelajar kami dan mencabar buli, kebencian dan prasangka dalam semua bentuk. Kami memantau kes ini secara dekat,” kata peguam hak sivil bagi CAIR, Dustin Johnson.

Selepas insiden itu, pegawai sekolah menghantar surat kepada ibu bapa yang mengutuk semua perbuatan “buli, ucapan kebencian, memaparkan kebencian dan apa jua tindakan kebencian.”

Surat itu memberi amaran yang ketat terhadap tindakan tersebut, menjelaskan mereka melanggar dasar yang ditetapkan. — FREE MALAYSIA TODAY


JOHOR BENARKAN IBADAH KORBAN DI MASJID, SURAU TERPILIH

JOHOR BHARU: Kerajaan negeri Johor membenarkan aktiviti ibadah korban sempena Hari Raya Aidiladha tahun ini dilaksanakan di masjid dan surau terpilih.

Pengerusi Jawatankuasa Hal Ehwal Agama Islam Negeri, Mohd Fared Mohd Khalid, berkata sebanyak 64 masjid dan 68 surau seluruh Johor telah mendapat permit dan digezetkan sebagai pusat aktiviti penyembelihan yang lengkap pada sambutan ibadah korban kali ini.

Tambahnya, bagi masjid dan surau yang tiada permit penyembelihan dan mahu melaksanakan ibadah itu, permohonan boleh dibuat.

“Masjid dan surau yang tiada permit penyembelihan boleh memohon dengan pejabat kadi dan dirujuk dengan Pejabat Jabatan Perkhidmatan Veterinar (JPV) dan mereka akan turun padang untuk melihat kesesuaian lokasi,” katanya dalam sidang media di Pusat Islam Iskandar Johor Bahru, Johor.

Ujar Mohd Fared mengikut Seksyen 51 Kaedah-Kaedah Binatang Kawalan Penyembelihan 2009, masjid dan surau boleh dikenakan  denda sehingga RM10,000 dan peralatan serta daging sembelihan dirampas jika melakukan aktiviti penyembelihan tanpa kebenaran.

Dalam pada itu katanya aktiviti penyembelihan juga boleh dilaksanakan di 153 rumah penyembelihan yang berdaftar dengan JPV di seluruh negeri Johor.

Tahun lalu Johor hanya membenarkan ibadah korban di rumah penyembelihan berdaftar dengan JPV susulan pandemik COVID-19. – AlHijrah Online


NEWS TRANSPARENCY AND GREATER GOOD

By Namanzee Harris

Before the time of smart devices and social media, as recent as few years back (in 2012 Facebook reached 1 billion user), traditional one-way media are a powerful agenda setting platform. People do not question the information as the information are being disseminated through a controlled channel and are shared at the same time, same way and same method.

Consumption of
news back then is like when the bell rings and its time for lunch. Everyone
eats at the same place, same time, however different the meal is, people behave
the same way while consuming the news.

Bell rings
differently for every individual now. It’s not just about different time of
consuming, but the behaviour and places to consume varies. More importantly,
people consume the news individually, personally, and because it becomes
personal, people formed the world view in accordance to the situation that
happens around them.

Formation of public opinion becomes harder as news consumption becomes private and personal. In a way, troubleshooting problems becomes easier as we can get instant feedback and issues raised by the public, however trying to set an agenda, trying to do Christopher Nolan’s Inception of an idea requires a lot more than just broadcasting it at 8pm during News TV Bulletin.

How would transparency in news change in the future?

Before we can
discuss about how transparency in news will change the future, we need to
understand how people consume news nowadays. News requires instant (speed) in
delivery. Expectation is that people will get theirs news like how Thanos snaps
his fingers. Instant. Effective. Destructive. Or constructive. You decide.

News is very
personalized in its consumption. And with A.I. it takes personalization to a
whole different inception level. Organization use news to form public opinion.
However, its not a straight messaging path like it used to be.

Formation of public opinion which includes the perception of transparency will have to come from personalization strategies that encompasses all area of the targeted groups of news consumer. Transparency requires curation of information/s through multiple platforms and crafted for multiple demographics of the intended audience through multiple formats.

Journalism.

Journalism is
the activity of gathering, assessing, creating, and presenting news and
information. It is also the product of these activities. Journalism can be
distinguished from other activities and products by certain identifiable
characteristics and practices.

In professional
news media, all reporters are journalists but not all journalists are
reporters.

“Reporter” is a specific role: Someone who gathers facts and information from multiple sources, verifies them and writes a story or relays (reports) those findings in a TV, radio or Internet broadcast.

“Journalist”
includes anyone who is part of the editorial process of gathering and
disseminating news: Reporters, editors, producers, photographers, camera
operators, news columnists, etc.

In a literal
sense, anyone can be a reporter by relaying their direct observations. (e.g. I
saw a car crash.) With the advent of social media such as Twitter, amateur
reporters are increasingly a breaking news alert network for traditional news
organizations.

Ordinary people
can also commit acts of journalism by following the journalistic process of
fact-gathering, multi-source verification and putting those facts in context
(e.g. A high-speed police chase after a million dollar bank robbery yesterday
ended when the suspect’s car crashed into a lamp post at a busy downtown
intersection.)

Today, reporters’ roles are being blurred as they are required to take on more tasks that include photography, editing, blogging, shooting and producing video, audio, etc., so “journalist” is increasingly the most appropriate catch-all term. Ashutosh Sinha, Journalist.

Drawing The Line Of Transparency.

Being a Reporter
and/or journalist comes with accountability and with accountability comes
responsibility.

Responsible
reporting and thorough journalistic processes must be followed through. You
cannot be transparent if you are not responsible for taking into account the
impact of the news towards the consumers of news.

Anyone can be a
journalist now in this age of Internet of Things and Social Media. Citizen
Journalism. Journalism can draw the line for transparency if the process of
gathering, assessing, creating, presenting the news is adhered to.

There is just so much chaos in the world of citizen journalism, that consumer is trying to find back some control and trust, and slowly they are reverting back to the organizations and news agencies. It’s like watching Netflix over linear programming. After sometime, because there is so much options, you tend to spend more time flipping through the catalogue. It is much more easier to switch on the Television, you are given a program to watch instead of thinking of what to watch.

How is transparency a threat to democracy?

It is a threat
if the intention is to create instabilities. Instabilities in supposedly
transparent news reporting can be created through irresponsibilities during the
process of assessment and creation.

A reporter or a
journalist go through years and years of training developing skills of
listening, analytic, and more important and probably arguably the most
important aspect of journalism is empathy.

Through empathy only then you can make good, sound judgement. The best of journalists and editors will make good judgement on news reporting and how news can be of great use for the greater good.

What is greater good? Who determine the greater good?

Ultimately each
person determines the life that they want and that the purpose of living; its
to survive living. Surviving the living is the core reason for everyone here.
And the role of the government of the day is to ensure that everyone has a good
living condition to survive.

And a good journalist
in his task of reporting must be able to deliver transparency in news in tandem
of being responsible for the effect and impact of the news towards the life of
the people and consumers.

Transparency must be treated responsibly. That is greater good.

Namanzee Harris, aspiring to be a lifeguard and had just completed bronze certification lifeguard and water safety. He is also the Chief Executive Officer of AlHijrah Media Corporation (TV AlHijrah).


DR ZULKIFLI BERANGKAT KE ARAB SAUDI DALAM MASA TERDEKAT, BINCANG MENGENAI HAJI DAN UMRAH

PUTRAJAYA: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al Bakri akan berangkat ke Arab Saudi dalam masa terdekat bagi membincangkan mengenai ibadah haji dan umrah tahun ini.

Menurutnya, proses mengadakan perbincangan mengenai perkara tersebut sedang dilakukan dengan pihak berkuasa Arab Saudi.

Buat masa kini, jemaah dari Malaysia masih tidak dibenarkan untuk mengerjakan ibadah umrah ke tanah suci itu.

“Insyaallah kita akan bincangkan dengan kerajaan Arab Saudi, dan saya bercadang untuk pergi ke sana (Arab Saudi) untuk berbincang pelbagai isu terutamanya ibadah umrah dan haji.

“Dalam beberapa hari lagi saya akan maklumkan kenyataan yang tuntas, kita masih dalam proses untuk mengadakan perbincangan ini, Insyaallah,” katanya selepas melancarkan misi bantuan banjir ke Jerantut, Pahang.

Terdahulu, kerajaan Arab Saudi telah mengenakan semula larangan kemasukan negara tersebut kepada 20 negara termasuk Indonesia.

Negara lain yang dilarang memasuki Arab Saudi termasuk Emiriah Arab Bersatu (UAE), Mesir, Lebanon, Turki, Amerika Syarikat (AS), United Kingdom (UK), Jerman, Perancis, Itali, Ireland, Portugal, Switzerland, Sweden, Brazil, Argentina, Afrika Selatan, India, Pakistan dan Jepun.—AlHijrah Online


TAFSIR SENDIRI AYAT AL-QURAN: HOWARD LEE MOHON MAAF

IPOH: Ahli Parlimen Ipoh Timur Howard Lee Chuan How hari ini memohon maaf secara terbuka atas tindakan beliau memetik ayat al-Quran dalam satu video di laman media sosialnya baru-baru ini.

Beliau membuat permohonan maaf secara terbuka itu pada sidang media di Pusat Khidmat Komuniti Ahli Parlimen Ipoh Timur dekat sini hari ini.

Lee berkata beliau sama sekali tidak berniat menyentuh sensitiviti masyarakat Islam malah menyambut baik saranan Setiausaha Agung UMNO Datuk Dr Asyraf Wajdi Dusuki berhubung perkara itu.

“Saya memohon maaf secara terbuka kepada seluruh umat Islam mengenai isu ini namun saya tegaskan sebelum saya memetik ayat Al-Quran, perkara ini telah saya rujuk kepada orang alim dalam agama Islam.

“Tidak timbul soal menafsir secara membuta tuli namun saya memohon maaf jika perbuatan saya menyinggung perasaan umat Islam secara keseluruhannya di negara ini,” katanya.

Lee juga berkata beliau sudah memberi keterangan kepada pihak polis berhubung isu itu yang berlangsung selama sejam namun tidak mendedahkan lokasi ia direkodkan.

Pada Jumaat lepas, Pengarah Jabatan Siasatan Jenayah (JSJ) Bukit Aman Datuk Seri Mohd Shuhaily Mohd Zain berkata pihaknya akan merekod keterangan Lee dalam masa terdekat dan siasatan dijalankan oleh Unit Siasatan Jenayah Terkelas JSJ Bukit Aman.

Sebelum ini, Ketua Polis Perak Datuk Seri Mohd Yusri Hassan Basri berkata laporan asal atau laporan pertama kes itu dibuat di Balai Polis Jalan Tun Razak, Kuala Lumpur.

Badan bukan kerajaan iaitu Jalinan Bersatu Sahabat (Jabat) Perak turut membuat laporan berhubung isu sama pada Khamis lepas. — AlHijrah Online


DIPUKUL, DIMALUKAN DI SEMPADAN GREECE

Bukan hanya dihalau, tetapi ada dalam kalangan pelarian yang dipukul dan diarah menanggalkan pakaian dalam cuaca sejuk di sempadan Greece.

Ini nasib yang menimpa pelarian dari beberapa negara, termasuk Syria, yang ingin menyeberang ke Eropah selepas Ankara tidak lagi menghalang mereka ke benua yang didambakan itu.

Turki menegaskan Kesatuan Eropah (EU) telah mungkir janji untuk membantunya dalam soal pelarian di negara itu dengan hampir empat juta pelarian, majoritinya dari Syria, kini tertekan & Turki tidak mampu lagi menampung pelarian di negara mereka.

Situasi tegang di wilayah Idlib yang menyebabkan hampir sejuta warga Syria terjejas, hilang tempat tinggal dan lari ke Turki juga antara faktor utama kenapa Ankara membuka pintu sempadannya ke Eropah. — AlHijrah Online


BAKAL PELAJAR TIMUR TENGAH JANGAN HILANG FOKUS

KANGAR, 29 Jun – Pelajar dari negeri ini yang bakal menyambung pengajian ke Arab Saudi, Mesir dan Jordan dinasihat agar tidak hilang fokus dalam menimba ilmu demi mencapai kecemerlangan selain menjaga disiplin serta nama baik negara.

Raja Muda Perlis, Tuanku Syed Faizuddin Putra Jamalullail semasa memberikan nasihat itu mahu mereka menjadikan faktor berjauhan daripada keluarga untuk meraih sebanyak mungkin ilmu dan pengalaman serta tidak sesekali menghampakan harapan keluarga.

“Apabila berada di sana ambil peluang bertalaqqi (belajar secara bertemu) dengan masyaikh (ilmuan dan saujana) sekerap mungkin.

“Tingkatkan potensi diri dalam kemahiran bahasa asing selain rajin melihat peluang pasaran pekerjaan terutama setelah tamat belajar kelak,” titah baginda semasa merasmikan ‘Program Iltizam Jitu Pelajar Perlis Timur Tengah 2016’ di Dewan Kuliah Majlis Agama Islam dan Adat Istiadat Melayu Perlis (MAIPs) di sini, hari ini.

Turut berangkat ke program itu Raja Puan Muda Perlis Tuanku Hajah Lailatul Shahreen Akashah Khalil.Sebanyak 35 pelajar dari Perlis bakal berangkat ke negara Timur Tengah berkenaan selepas Aidilfitri ini.

Tuanku Syed Faizuddin merangkap Yang Dipertua MAIPs mengingatkan pelajar berkenaan untuk bersedia menghadapi sebarang tekanan atau keadaan sukar yang tidak dijangka sepanjang berada di perantauan.

Baginda juga berharap program yang dianjurkan MAIPs dengan kerjasama Jabatan Mufti Negeri Perlis dimanfaatkan sepenuhnya oleh para pelajar berkenaan sebagai bekalan masa depan mereka kelak.

Program berkenaan melibatkan tenaga penceramah undangan daripada MAIPs, Jabatan Mufti Perlis, Maahad Tahfiz Darul Ulum Wal Isnad (ISNAD), Yayasan Tuanku Syed Putra (YTSP) Perlis dan Jabatan Hal Ehwal Agama Islam Perlis (JAIPs).

BERNAMA


PENJARAKAN FIZIKAL: PENGUNJUNG TELUK CEMPEDAK TIDAK BOLEH LEBIH 1,000

KUANTAN: Hanya seribu orang dibenarkan pada satu-satu masa untuk berada di Pantai Teluk Cempedak, sebuah kawasan peranginan dan pelancongan menarik di Kuantan, Pahang.

Perkara itu, menurut Ketua Polis Daerah Kuantan, ACP Mohamad Noor Yusof  Ali, bagaimanapun hanya terpakai pada hari minggu sahaja, bermula pukul 10 pagi hingga 10 malam pada Jumaat hingga Ahad.

Pengunjung diwajibkan mengambil kad pengunjung di tiga laluan masuk untuk ke kawasan pantai.

“Tiada had masa ditetapkan kepada setiap pengunjung, namun jika jumlah pengunjung sudah mencapai had ditetapkan, kita akan melencongkan kenderaan yang ingin masuk Teluk Cempedak ke tempat lain melainkan bagi mereka yang ingin menggunakan perkhidmatan pandu lalu restoran segera di situ.”

Mohamad Noor berkata tiga laluan masuk ke Teluk Cempedak yang dibuka untuk kemasukan pengunjung adalah melalui kawasan letak kenderaan Majlis Perbandaran Kuantan (MPK), kawasan letak kenderaan pihak swasta dan laluan antara dua restoran segera McDonalds dan KFC di situ.

Sebagai mana di tempat lain, pengunjung diwajibkan mendaftar masuk menggunakan aplikasi MySejahtera atau secara manual, menjalani pemeriksaan suhu, memakai pelitup muka serta wajib menjaga penjarakan fizikal ketika berada di sekitar pantai itu.

Polis, kata Mohamad Noor akan bersama RELA, Angkatan Pertahanan Awam Malaysia (APM) dan pihak Majlis Perbandaran Kuantan (MPK) akan ditempatkan di laluan masuk dan sekitar Teluk Cempedak untuk memantau penguatkuasaan prosedur operasi standard (SOP).

Sabtu lepas, pemeriksaan polis di pantai itu mendapati jumlah pengunjung mencecah hingga 2,000 orang. Ia menyebabkan pantai berkenaan sesak, sekali gus mengundang risiko berbahaya andai wujud penularan virus COVID-19.

Senario berkenaan mendorong pihaknya mengesyorkan penguatkuasaan SOP baharu kepada MPK serta kerajaan negeri Pahang, yang kemudiannya dipersetujui semua pihak. – AlHijrah Online


KADAR DISKAUN KHAS UNTUK PENGUSAHA MENU RAHMAH – PM ANWAR

PUTRAJAYA: Kadar diskaun khas harga barangan mentah akan diberikan kepada pengusaha menu Rahmah bagi memastikan kelestarian inisiatif itu, kata Perdana Menteri Datuk Seri Anwar Ibrahim.

Beliau yang juga Menteri Kewangan berkata kerajaan dengan usaha sama pasar raya terpilih bersetuju untuk menawarkan harga barangan mentah seperti ayam, bawang, barang asas makanan bagi keperluan pengusaha menu Rahmah pada kadar diskaun khas.

“Melalui ikhtiar ini, diharapkan dapat memberi kelegaan kepada para pengusaha dan seterusnya memastikan kelangsungan pelaksanaan menu Rahmah yang telah memberikan manfaat besar khususnya kepada rakyat yang kurang berkemampuan,” kata beliau pada sidang media di sini hari ini.

Anwar berkata kerajaan amat menghargai sumbangan pengusaha menu Rahmah yang sama-sama menjayakan aspirasi MADANI untuk mengurangkan beban kos sara hidup rakyat.

“Pada masa yang sama, kerajaan turut cakna dan prihatin dengan kos pengeluaran yang perlu ditanggung pengusaha bagi mendapatkan bekalan bahan mentah,” kata beliau.

Kerajaan menerusi Kementerian Perdagangan Dalam Negeri dan Kos Sara Hidup melancarkan inisiatif menu Rahmah bagi membantu mengurangkan beban kos sara hidup rakyat terutamanya golongan miskin. –AlHijrah Online


CUACA PANAS: WARGA EMAS MANGSA PERTAMA KELESUAN HABA DI SABAH

KOTA KINABALU: Seorang lelaki warga emas menjadi mangsa pertama kes kelesuan haba susulan cuaca panas di Sabah.

Pengarah Jabatan Kesihatan Negeri Sabah Datuk Dr Rose Nani Mudin berkata, lelaki berusia 61 tahun yang bekerja sebagai juruelektrik itu telah dimasukkan ke wad pada 17 Mei lalu dan dibenarkan keluar pada 18 Mei selepas mendapatkan rawatan untuk kelesuan haba.

“Kes ini dirawat di sebuah hospital swasta. Gejala kelesuan haba adalah sakit kepala, pening, rasa mual, muntah, kelesuan, kekejangan otot dan suhu badan meningkat,” katanya dalam satu kenyataan semalam.

Selain kes tersebut tiga lagi masalah kesihatan strok haba akibat cuaca panas direkodkan di Sabah setakat 18 Mei 2023.

Tiga kes itu sudah sembuh selepas menerima rawatan di hospital.

“Jabatan Kesihatan Negeri Sabah menyeru agar masyarakat terus mengamalkan langkah untuk mengelakkan dehidrasi.

“Antara langkah itu termasuk meminum banyak air kosong, memendekkan tempoh aktiviti di luar rumah, berehat di tempat yang sejuk dan mempunyai pengudaraan yang baik serta mengelakkan pakaian yang memerangkap haba.

“Segeralah berjumpa doktor bagi mendapatkan rawatan sekiranya mengalami tanda-tanda awal penyakit berkaitan cuaca panas,” katanya lagi.


CIMPANZI RAMPAS BAYI DAN MEMBUNUHNYA

KAMPALA, UGANDA: Seekor cimpanzi meragut bayi perempuan berusia dua bulan yang didukung ibunya di bandar Kagadi di barat Uganda lalu membunuhnya dalam kejadian pada Isnin.

Ibu bayi itu dalam perjalanan untuk menuai ubi kayu apabila cimpanzi itu tiba-tiba muncul dari semak berhampiran lalu merampas bayi bernama Aroho Ahmuza itu dan melarikannya ke dalam belukar.

Penduduk kampung yang mendengar jeritan wanita itu bergegas mengejar cimpanzi itu namun mereka menemui bayi itu dalam semak dengan kecederaan parah di kepala.

“Bayi itu dikejarkan ke Pusat Kesihatan Komuniti Kagadi untuk rawatan, namun meninggal dunia beberapa jam kemudian,” lapor Anadolu Agency memetik Kunihira Kasaija, bapa kanak-kanak itu.

Dr Julius Birungi dari Pusat Kesihatan Komuniti Kagadi berkata bayi itu mengalami kecederaan teruk.

Kasaija merayu Pihak Berkuasa Hidupan Liar Uganda (UWA), sebuah agensi kerajaan yang memulihara dan menguruskan hidupan liar Uganda, untuk campur tangan dengan menempatkan semula cimpanzi di kawasan lain selain membayar pampasan atas kehilangan anaknya.

Kagadi terletak tidak jauh dari Taman Negara Kibale, yang menempatkan populasi terbesar cimpanzi di Afrika.

Konflik manusia-hidupan liar juga bukanlah sesuatu yang luar biasa di kawasan berkenaan.

Penduduk di kawasan itu mengkritik UWA yang tidak mengambil peduli walaupun beberapa kali kejadian serangan cimpanzi berlaku. Pada Jun 2022, seorang kanak-kanak lelaki berusia lima tahun cedera diserang haiwan itu ketika dalam perjalanan pulang bersama sekumpulan wanita dan kanak-kanak selepas mengambil air.

Wilson Amanyirwe, ketua UWA di rantau kecil Bunyoro berkata perancangan sedang dijalankan bagi menghalang haiwan berkenaan daripada menyerang masyarakat.–AlHijrah Online


“PANGGILLAH SAYA DAJAL, SAYA KENA TEGAS DALAM ISU INI” – KJ

KUALA LUMPUR: Menteri Kesihatan Khairy Jamaluddin Abu Bakar bertegas kerajaan telah mengemukakan segala bukti saintifik tentang keberkesanan vaksin COVID-19 sejak awal lagi.

Tambahnya, kerajaan akan terus memberi kesedaran dan penerangan berkenaan keberkesanan vaksin COVID-19 dan usaha tersebut tidak akan terhenti.

“Nak kata kerajaan tidak cukup bagi penerangan tentang vaksin tidak betul. Kita dah kemukakan segala bukti saintifik tentang keberkesanan vaksin COVID-19 dari awal lagi. Dan kita terus memberi penerangan.

“Saya minta maaf, saya kena tegas dalam isu ini. Panggilah saya dajal atau sebagainya,” menerusi ciapannya di Twitter.

Khairy berkata demikian selepas mengulas kenyataan Pengerusi Pakatan Harapan (PH) Datuk Seri Anwar Ibrahim yang menyifatkan tindakan beliau mahu menghukum golongan yang enggan menerima vaksin COVID-19 sebagai langkah sombong.

Sebelum ini, Khairy menegaskan Kementerian Kesihatan komited untuk terus menggalakkan lebih ramai rakyat Malaysia menerima vaksin dengan menggunakan pendekatan akan ‘menyusahkan’ kehidupan harian golongan antivaksin jika mereka terus menolak penerimaan vaksin.—AlHijrah Online


10 MAUT DALAM NAHAS PESAWAT TERHEMPAS DI ELMINA

SHAH ALAM: Seramai 10 lelaki dipercayai warga tempatan maut dalam kejadian pesawat terhempas di Elmina, Shah Alam.

Perkara tersebut disahkan Ketua Polis Selangor Datuk Hussein Omar Khan.

Terdahulu, sebuah pesawat dilaporkan terhempas di atas jalan raya berdekatan kawasan perumahan di Bandar Elmina, di sini petang tadi.—AlHijrah Online

MENYUSUL LANJUT


EMPAT SUSPEK BARU AKTIF SAMUN DITAHAN

KLANG: Empat lelaki yang dipercayai baru dua minggu terlibat dengan kegiatan samun berjaya ditangkap polis pada Khamis lepas.

Ketua Polis Daerah Klang Selatan, Asisten Komisioner Shamsul Amar Ramli berkata, suspek pertama ditahan di sebuah rumah di Taman Sentosa pada 26 November lalu kira-kira jam 5.30 petang, manakala tiga lagi ditahan di sebuah rumah di Jalan Meru setengah jam kemudian.

“Semakan mendapati tiga daripada suspek memiliki rekod lampau berkait kes jenayah dan dadah.

“Siasatan awal mendapati tiga suspek mengaku terlibat dalam kes samun warga Nepal di Bayu Perdana, Klang pada hari yang sama sebelum suspek diberkas.

“Dalam kejadian itu, mangsa mengalami kerugian wang tunai RM270, kad ATM dan dua telefon bimbit,” katanya.

Pihak polis turut merampas sebuah kereta jenis Perodua Axia, sepasang pakaian celoreng Jabatan Sukarelawan Malaysia (Rela), sehelai baju askar dan empat telefon bimbit.

Menurut Shamsul Amar, siasatan juga mengesahkan pakaian Rela itu dicuri daripada bapa saudara salah seorang suspek.

“Modus operandi suspek ialah menyewa kenderaan dan mensasarkan mangsa warga asing yang berjalan di kawasan sunyi untuk melakukan samun,” katanya.

Tambahnya, kesemua suspek berusia lingkungan 18 hingga 27 tahun kini direman enam hari sehingga Rabu depan untuk siasatan di bawah Seksyen 395 Kanun Keseksaan.–AlHijrah Online


DAKWAAN HARGA TIKET KELAS EKONOMI KL-TAWAU RM3,138 TIDAK TEPAT

PUTRAJAYA: Dakwaan harga tiket mencecah RM3,138 bagi kelas ekonomi penerbangan Kuala Lumpur ke Tawau pada 20 April ini adalah tidak tepat, kata Menteri Pengangkutan Anthony Loke.

Menerusi kenyataan media, Loke berkata beliau menghubungi Ketua Pegawai Eksekutif Kumpulan Malaysia Airlines Bhd (MAB) Kapten Izham Ismail hari ini dan telah dimaklumkan mengenai percanggahan fakta terbabit.

“Izham telah mengesahkan semua tiket kelas ekonomi untuk penerbangan Kuala Lumpur-Tawau pada hari tersebut telah habis dijual dan tiket yang tinggal hanya kelas perniagaan.

“Beliau juga mengesahkan harga tiket tersebut bukan untuk kelas ekonomi tetapi untuk kelas perniagaan dan harga tiket tersebut ialah RM2,863.40 dan bukan RM3,138,” katanya.

Loke berkata demikian bagi menjelaskan dakwaan bekas Menteri Pengangkutan Datuk Seri Dr Wee Ka Siong yang dilapor menyifatkan harga tiket bagi kelas ekonomi penerbangan Kuala Lumpur ke Tawau pada 20 April ini terlalu mahal iaitu RM3,138.

Beliau meminta Wee untuk memperbetul fakta terbabit dan memahami perbezaan antara tiket penerbangan kelas perniagaan dengan kelas ekonomi.

“Namun begitu, saya mengucapkan terima kasih kepada beliau atas keprihatinan terhadap isu tiket penerbangan yang tinggi dan pandangan mengenai tambahan kapasiti,” katanya.

Loke turut memaklumkan akan mengadakan sidang media esok di Kementerian Pengangkutan di sini untuk memberikan fakta tambahan mengenai kapasiti penerbangan bagi sambutan Aidilfitri tahun ini.–AlHijrah Online


LEBIH 1.9 JUTA DIJANGKITI COVID-19 DI SELURUH DUNIA

ANKARA: Kes jangkitan koronavirus di peringkat global semalam melebihi 1.9 juta, demikian menurut data Universiti Johns Hopkins.

Agensi berita Anadolu melaporkan data universiti itu menunjukkan jumlah kes kematian global mencecah 118,459, manakala 446,002 kes dilaporkan sembuh.

Sejumlah 1,904,566 kes direkodkan di seluruh dunia dengan Amerika Syarikat (AS) mencatat lebih setengah juta jangkitan iaitu melebihi 572,000 kes.

AS juga merekodkan jumlah kes kematian tertinggi dengan lebih 23,000 maut, sekali gus menjadi epicenter terbaharu COVID-19.

Itali berada di tangga kedua dari segi jumlah kematian dengan 20,465 kes maut, manakala Sepanyol di kedudukan kedua dari jumlah jangkitan dengan 169,496 kes.

China, ground zero bagi penularan virus itu, dilaporkan merekodkan 3,345 kematian dan lebih 83,200 kes jangkitan, di mana angka itu diragui di dalam dan luar China.

Angka kematian di China, menurut data universiti berkenaan, kekal dalam digit tunggal dengan lebih 78,000 dilaporkan sembuh.

COVID-19 dilaporkan merebak di 185 negara sejak mula menular di China pada Disember lalu.

Sekalipun mencatatkan peningkatan, majoriti individu yang dijangkiti mengalami simptom biasa sebelum sembuh. — Terjemahan AlHijrah Online


CUCU TAK DAPAT WANG UGUT NENEK

BEAUFORT: Seorang lelaki mengugut neneknya dengan parang selepas tidak diberikan wang kepadanya, dalam satu kejadian di Kampung Kerukan, Kuala Penyu, semalam.

Ketua Polis Daerah Beaufort, Deputi Supt. Yusoff Zaki Mat Yaacob berkata, lelaki berusia 43 tahun itu bertindak mengugut untuk membunuh wanita berusia 71 tahun itu selepas permintaannya tidak dipenuhi.

“Siasatan awal mendapati suspek dan neneknya tinggal bersama.

“Suspek pernah mengamuk selepas tidak diberikan wang dan bertindak menetak dinding rumah serta tangga dapur dan dikatakan mahu membunuh orang.

“Susulan kejadian itu, neneknya membuat laporan di Balai Polis Kuala Penyu, jam 12.26 tengah hari semalam,” katanya.

Yusoff berkata, pasukan polis dari Bahagian Siasatan Jenayah, Ibu Pejabat Polis Daerah (IPD) Beaufort ke lokasi kejadian selepas mendapat laporan.

Suspek berjaya diberkas oleh polis sebelum diserahkan kepada Bahagian Siasatan Jenayah, IPD Beaufort untuk tindakan lanjut.

Kes disiasat mengikut Seksyen 506 Kanun Keseksaan kerana melakukan ugutan jenayah.—AlHijrah Online


ISU TUKAR DAGING: JAKIM KE SINGAPURA BAGI MENDAPATKAN PENJELASAN

PUTRAJAYA: Kerajaan akan menghantar wakil daripada Jabatan Kemajuan Islam Malaysia (JAKIM) ke Singapura bagi mendapatkan pandangan berkenaan daging ayam yang dihasilkan menggunakan bioreaktor yang dikeluarkan oleh sebuah syarikat berpangkalan di Amerika Syarikat.

Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, pihaknya perlu mendapatkan penjelasan daripada pejabat mufti di republik itu terlebih dahulu sebelum mengeluarkan sebarang kenyataan.

Menurut beliau, berikutan perkara itu masih baharu, pihaknya akan meneliti dan berbincang terlebih dahulu sebelum mengeluarkan fatwa sama ada ayam berkenaan boleh dimakan oleh umat Islam di negara ini atau sebaliknya.

Selepas mendapat penjelasan daripada mufti Singapura, pihaknya akan berbincang secara menyeluruh dan merujuk kepada Majlis Fatwa Kebangsaan sama ada ia tidak mengubah faktor asal ayam yang dihasilkan itu.

“Sebelum ini, syarikat ‘Eat Just’ dari Amerika Syarikat dilaporkan menghasilkan daging ayam dalam makmal yang dicipta daripada sel haiwan.

“Daging ayam yang dihasilkan dalam bioreaktor itu mendapat kelulusan agensi makanan Singapura selepas melalui pemeriksaan keselamatan yang ketat,” kata Dr. Zulkifli.

Terdahulu, Kementerian Perdagangan Dalam Negeri dan Hal Ehwal Pengguna (KPDNHEP) merampas daging dipercayai tidak halal di sebuah bilik stor di Senai, Johor.

Dr Zulkfili berkata pihaknya tidak boleh memberi sebarang kenyataan berhubung perkara itu sehingga mendapat maklumat yang lebih lanjut.–AlHijrah Online


Nasim ambil masa 32 tahun sulam al-Quran

MADINAH – ARAB SAUDI. Mengambil masa selama 32 tahun, hasil kerja
keras seorang wanita Pakistan membuahkan hasil apabila al-Quran hasil
tulisan tangan dan sulamannya berjaya dipamerkan di Pusat Pameran
Al-Quran, di sini.

Menurut Nasim Akhtar, 63, dia adalah satu-satunya wanita di dunia
yang menjahit tulisan al-Quran dengan tangan tanpa bantuan sesiapa.

“Saya gembira dengan apa yang dilakukan. Saya bermula ketika masih muda dan menamatkannya pada usia 60-an. Ia adalah hasil kerja keras dan dedikasi  saya selama ini,” katanya.

Mengakui ia bukanlah kerja mudah, Nasim berkata dia menjahit
sepanjang hari dan kadang kala hanya dapat menyiapkan dua baris sahaja
kerana perlu berhati-hati bagi mengelakkan sebarang kesilapan.

“Saya menyalinnya daripada Quran lain. Kadang-kadang hanya dapat siapkan dua  baris atau tiga baris. Tidak mudah untuk siapkannya kerana saya terpaksa  membaca perkataan itu bagi memastikan tiada kesalahan,” katanya.

Dia
 juga mahu hasil kerjanya diiktiraf Rekod Dunia Guinness memandangkan
tiada lagi Quran disulam menggunakan tangan pernah dibuat sebelum ini.

Bagi melengkapkan al-Quran tersebut, Nasim menggunakan 300 meter kain dan 25,000 meter benang.

Sementara
 itu, Pegawai Komunikasi Pusat Pameran Al-Quran, Ahmad Zaki memberitahu,
 Nasim memulakan proses menulis dan menyulam pada Ogos 1987 ketika
berusia 30 tahun dan menyiapkannya pada Januari tahun lalu.

“15 tahun pertama dihabiskan untuk menulis al-Quran manakala 17 tahun lagi untuk melakukan sulaman.

“Al-Quran seberat 55 kilogram itu mempunyai 10 volum dengan tiga juzuk bagi setiap volum,” katanya. – SINAR HARIAN


KALIMAH ALLAH: KABINET PERSEMBAH CADANGAN KEPADA MAJLIS RAJA-RAJA

KUALA LUMPUR: Jemaah Menteri telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mempersembahkan cadangan-cadangan bagi mengukuhkan penguatkuasaan dasar berhubung kalimah ‘Allah’ kepada Majlis Raja-Raja.

Perdana Menteri Datuk Seri Anwar Ibrahim dalam kenyataan hari ini berkata ia turut melibatkan cadangan memperkukuh perpaduan dan keharmonian antara kaum dan agama di Malaysia.

Perkara itu antara yang dibincangkan pada mesyuarat Jemaah Menteri hari ini berhubung keputusan Peguam Negara untuk menarik balik rayuan terhadap kes Jill Ireland Lawrence Bill berhubung bahan penerbitan yang mengandungi kalimah ‘Allah’.

“Jemaah Menteri mengambil maklum bahawa keputusan yang dibuat hanya berkisar soal pentadbiran dan tidak merubah ketetapan Mahkamah Persekutuan pada tahun 2014.

“Jemaah Menteri menegaskan bahawa Kerajaan menghormati, memperakui, dan menerima pakai ketetapan enakmen negeri-negeri dan titah KDYMM Seri Paduka Baginda Yang di-Pertuan Agong pada 7 Februari 2023 yang menzahirkan agar dikekalkan dasar sedia ada yang sedang berkuat kuasa berhubung isu penggunaan kalimah Allah,” katanya dalam satu kenyataan hari ini.

Ujar Anwar, kerajaan sentiasa mempertahankan Perlembagaan Persekutuan terutama Perkara 3 berhubung agama Islam adalah agama Persekutuan dan agama-agama lain boleh diamalkan dengan aman dan damai.

Pada 15 Mei lepas, Kementerian Dalam Negeri (KDN) dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan pada 18 April lepas.

Jill Ireland memohon semakan kehakiman pada 20 Ogos 2008 supaya dikembalikan lapan cakera padat (CD) dengan tajuk mengandungi kalimah ‘Allah’ yang dirampas daripadanya pada 11 Mei 2008, serta perisytiharan mengenai hak perlembagaannya berhubung penggunaan kalimah itu dalam penerbitan Kristian.

Mahkamah pada 2014 memerintahkan CD itu dipulangkan dan setelah melalui beberapa proses, memutuskan arahan KDN pada 1986 untuk tidak membenarkan penggunaan empat perkataan itu menyalahi undang-undang dan tidak rasional.–AlHijrah Online


MOHD SHAHIFUL MOHON BEREHAT DARIPADA JAWATAN KETUA PEMUDA PAS SIK

ALOR SETAR: Ketua Dewan Pemuda PAS Kawasan Sik Mohd Shahiful Mhd Nasir membuat permohonan untuk berehat daripada jawatan itu dan semua jawatan dalam parti untuk tempoh yang akan dimaklumkan kelak.

Permohonan itu dibuat menerusi satu surat yang ditujukan kepada Setiausaha PAS Kawasan Sik bertarikh 11 Nov lepas.

Dalam surat berkenaan, Mohd Shahiful memaklumkan keputusan itu dibuat susulan video yang tular mengenai kenyataan beliau baru-baru ini bahawa sesiapa yang mengundi Pakatan Harapan (PH) dan Barisan Nasional (BN) akan masuk api neraka.

Katanya, permohonan yang dibuat itu adalah secara sukarela tanpa dipaksa oleh mana-mana pihak dan akan mengambil tanggungjawab sepenuhnya atas apa yang berlaku.

“Ucapan dalam video itu merupakan ucapan saya sendiri dan bukan mewakili PAS khususnya, Perikatan Nasional (PN) amnya. Saya ingin memohon maaf kepada semua pihak sama ada dalam PAS mahupun PN yang terkesan dan tersinggung akan ucapan saya itu,” katanya.

Sementara itu, Timbalan Pesuruhjaya PAS negeri Datuk Seri Muhammad Sanusi Md Nor ketika dihubungi mengesahkan mengenai permohonan Mohd Shahiful berkenaan. –AlHijrah Online


TIADA LAGI HUKUMAN MATI MANDATORI DI MALAYSIA MULAI HARI INI

KUALA LUMPUR: Tiada lagi hukuman mati mandatori dan pemenjaraan sepanjang hayat di Malaysia susulan penguatkuasaan Akta Pemansuhan Hukuman Mati Mandatori 2023 (Akta 846) hari ini.

Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh berkata pemansuhan itu bertujuan menghormati hak setiap individu untuk hidup di Malaysia serta memastikan keadilan bagi semua pihak.

“Prinsip asas yang ingin diberi penekanan oleh kerajaan di sebalik setiap hukuman di Malaysia adalah pemulihan banduan agar mereka dapat kembali ke pangkuan masyarakat dan menjadi individu yang berkhidmat kepada keluarga, masyarakat dan negara setelah selesai menjalani hukuman.

“Mengikut subseksyen 1(2) Akta 846, Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said telah menetapkan 4 Julai 2023 sebagai tarikh akta ini mula berkuat kuasa. Oleh yang demikian, tiada lagi hukuman mati mandatori dan pemenjaraan sepanjang hayat mulai tarikh ini,” menurutnya dalam kenyataan hari ini.

Menyentuh mengenai Akta Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023 (Akta 847), beliau berkata ia telah menerima perkenan Diraja pada 9 Jun lepas namun belum berkuat kuasa.

Menurut Ramkarpal, permohonan semakan hukuman mati atau pemenjaraan sepanjang hayat di bawah Akta 847 hanya boleh difailkan selepas terdapat penetapan tarikh kuat kuasa oleh Azalina melalui pemberitahuan dalam Warta Kerajaan Persekutuan.

“Kerajaan melalui Bahagian Hal Ehwal Undang-Undang, Jabatan Perdana Menteri sejak Mei 2023 telah mengadakan beberapa mesyuarat melibatkan Jabatan Peguam Negara, Jabatan Penjara, Kementerian Kesihatan, Majlis Peguam Malaysia, Yayasan Bantuan Guaman Kebangsaan serta Pejabat Ketua Pendaftar Mahkamah Persekutuan Malaysia.

“Mesyuarat itu adalah bagi membincangkan mekanisme dan garis panduan pelaksanaan semakan hukuman mati serta pemenjaraan sepanjang hayat. Butiran berhubung mekanisme dan garis panduan tersebut akan dimaklumkan dalam masa terdekat,” katanya.

Beliau juga berkata reformasi udang-undang itu adalah langkah awal dalam mentransformasikan sistem keadilan jenayah di Malaysia.

Katanya lebih banyak semakan dan reformasi sistem perundangan jenayah akan dilaksana selaras dengan komitmen Kerajaan Perpaduan dalam mewujudkan sistem perundangan yang lebih progresif serta relevan bagi membangunkan Malaysia MADANI.–AlHijrah Online


PEKERJA KUTIP SAWIT CURI MOTOSIKAL DALAM MASJID

PEKAN: Dua pekerja kontrak mengutip sawit di sebuah ladang di Temerloh direman empat hari bermula hari ini bagi membantu siasatan kes curi motosikal dalam kawasan Masjid Sultan Ahmad Shah, Kerdau, malam tadi.

Ketua Polis Daerah Temerloh ACP Mohd Azhar Mohd Yusoff berkata, suspek telah melarikan sebuah motosikal jenis Honda EX5 ketika jemaah lain menunaikan solat, kira-kira jam 8.17 malam.

“Pada jam 10.30 malam, Polis Bantuan Ladang Sime Darby yang bertugas di pos pengawal ladang tersebut telah melihat rakaman video kejadian yang tular di Facebook.

“Suspek yang merupakan pekerja kontrak mengutip buah di ladang berkenaan, dilihat menunggang motosikal curi tersebut melalui pos pengawal polis bantuan untuk masuk ke dalam kawasan ladang berkenaan yang terletak lebih kurang 21 km dari tempat kejadian,” katanya dalam satu kenyataan.

Bagaimanapun, kedua-dua lelaki warga tempatan berumur 19 dan 24 tahun itu berjaya ditahan bersama motosikal curi tersebut hasil bantuan pasukan Polis Bantuan Ladang Sime Darby.

Hasil semakan mendapati salah seorang suspek mempunyai rekod jenayah lampau berkaitan kes narkotik, katanya.

Kes disiasat di bawah Seksyen 379A Kanun Keseksaan yang membawa hukuman penjara minimum satu tahun dan maksimum tujuh tahun serta boleh dikenakan denda.—AlHijrah Online


AKTIVITI KEAGAMAAN DI MASJID DAN SURAU DIBENARKAN BERMULA JUMAAT INI

KUALA LUMPUR: Kerajaan hari ini mengumumkan kebenaran beberapa aktiviti keagamaan di masjid dan surau bermula Jumaat ini.

Menteri Kanan (Keselamatan) Datuk Seri Ismail Sabri Yaakob berkata kebenaran beberapa aktiviti keagamaan itu meliputi solat Dhuha, kuliah, tazkirah, kelas mengaji dan fardhu ain.

“Kerajaan telah bersetuju dengan cadangan Menteri di Jabatan Perdana Menteri(Hal Ehwal Agama), Senator Datuk Dr Zulkifli Mohamad Al-Bakri untuk membenarkan kuliah dan solat dhuha diadakan di masjid serta surau.

“Kelas mengaji dan fardhu ain juga dibenarkan di masjid dan surau dengan penjarakan sosial dipatuhi,” kata Ismail Sabri pada sidang media Perintah Kawalan Pergerakan Pemulihan (PKPP) di Putrajaya hari ini.

Ismail Sabri berkata masjid dan surau juga diberi kebenaran untuk mengadakan tazkirah sebelum solat Jumaat tertakluk kepada Prosedur Operasi Standard (SOP) yang ditetapkan bermula Jumaat ini (3 Julai 2020).– AlHijrah Online / Zaim Zamani


KPM SAHKAN MURID, GURU SJKC MUN CHOONG TERLIBAT TRAGEDI TANAH RUNTUH BATANG KALI

KUALA LUMPUR: Menteri Pendidikan Fadhlina Sidek mengesahkan terdapat guru dan murid Sekolah Jenis Kebangsaan Cina Mun Choong yang terlibat dalam tragedi tanah runtuh di Batang Kali, Selangor awal pagi tadi.

Bagaimanapun, beliau berkata lawatan kumpulan itu ke lokasi terbabit bukan anjuran pihak sekolah sebaliknya merupakan kunjungan persendirian.

“Barangkali ia adalah lawatan keluarga atau kawan-kawan, kami masih tidak pasti. Kami masih lagi dalam proses untuk mendapatkan fakta yang tepat berkaitan lawatan mereka ke sana,” katanya kepada pemberita semasa meninjau situasi di Jabatan Forensik Hospital Sungai Buloh dekat sini hari ini.

Mayat mangsa tragedi itu dibawa ke hospital berkenaan untuk proses bedah siasat.

Fadhlina berkata pihaknya juga sedang mengenal pasti jika ada lagi murid yang menjadi mangsa dalam insiden itu.

Beliau berkata pihaknya sedia menghulurkan bantuan kewangan dan khidmat psikososial kepada guru, murid serta waris yang terlibat dalam tragedi itu.

Fadhlina turut meminta waris mangsa yang terkorban diberi ruang supaya mereka dapat bersabar dalam menjalani proses pengecaman mayat.

“Saya merakamkan rasa berduka dan takziah kepada waris mangsa yang terlibat. Mudah-mudahan proses ini dapat dipercepat serta dipermudah untuk semua waris dan juga mangsa,” katanya.

Insiden sekitar 2.42 pagi itu, yang melibatkan runtuhan sepanjang hampir 300 meter dan setinggi 70 meter, menyebabkan 21 orang maut setakat 7.10 malam.

Seramai 12 mangsa masih hilang manakala 61 orang terselamat.–AlHijrah Online


ISU PONGGAL: JAKIM HANYA BERI PANDANGAN PEMBABITAN ORANG ISLAM

KUALA LUMPUR: Jabatan Kemajuan Islam Malaysia (JAKIM) menegaskan pihaknya hanya memberi pandangan dari sudut pembabitan orang Islam dan ia tidak sama sekali menghalang sambutan Ponggal diadakan di sekolah-sekolah.

JAKIM menegaskan pandangan dikeluarkan adalah susulan permohonan Kementerian Pendidikan Malaysia (KPM) kepada agensi agama itu mengenai garis panduan kepada warga pendidikan muslim yang terlibat dalam perayaan tersebut.

“Keputusan mengenai perkara tersebut adalah di bawah bidang kuasa kementerian berkenaan.

“JAKIM hanya memberikan pandangan dari sudut penglibatan orang Islam dan sama sekali tidak menghalang sambutan tersebut dilaksanakan.

“Malah Panel Pakar Syariah JAKIM juga berpandangan adalah harus untuk orang Islam mengucapkan selamat kepada rakan dan jiran yang menyambut perayaan tersebut tanpa niat mengiktiraf agama mereka serta umat Islam tidak boleh memaki dan mencaci serta menghina tuhan-tuhan agama mereka,” kata Unit Komunikasi Korporat JAKIM dalam kenyataan di sini hari ini.

Kenyataan itu merujuk isu penglibatan orang Islam, khususnya murid dan guru muslim di sekolah-sekolah dalam Pesta Ponggal sepertimana surat pekeliling yang diedarkan KPM pada 13 Januari lalu.

Semalam, Timbalan Ketua Menteri II Pulau Pinang, P Ramasamy mengecam arahan kementerian terbabit yang didakwa melarang pelajar Islam menyertai pesta Ponggal dan diisytiharkan haram oleh JAKIM, menurut laporan sebuah portal berita.

Pemimpin politik itu turut mempersoalkan jika KPM hanya mengikut arahan JAKIM, malah menyamakan agensi agama itu dengan parti politik yang cuba membangkitkan sentimen perkauman. — AlHijrah Online


SULTAN SELANGOR BIMBANG KES JENAYAH SEKSUAL

SHAH ALAM : Sultan Selangor Sultan Sharafuddin Idris Shah menzahirkan rasa bimbang dan dukacita dengan masalah jenayah seksual yang semakin serius dan berleluasa dalam masyarakat di negeri ini dan mengesyorkan hukuman lebih berat dikenakan terhadap pelaku.

Setiausaha Sulit Sultan Selangor, Datuk Mohamad Munir Bani dalam kenyataan hari ini berkata, kebimbangan itu dizahirkan baginda berikutan jumlah kes yang dibawa kepada Lembaga Pengampunan Negeri Selangor yang melibatkan kes jenayah seksual seperti rogol bawah umur dan sumbang mahram adalah tinggi.

“Baginda selaku pengerusi Lembaga Pengampunan Negeri Selangor amat risau dan berdukacita dengan perkembangan kes-kes sedemikian kerana ia akan mendatangkan implikasi yang negatif serta mampu meruntuhkan institusi keluarga dan moral masyarakat di Selangor.

“Baginda menyifatkan jenayah seksual yang semakin kritikal ini akan menyebabkan kesengsaraan kepada mangsa yang terlibat yang sepatutnya dilindungi oleh pelaku. Jenayah seperti ini perlu dibanteras tanpa kompromi kerana ia boleh menyebabkan suasana tidak harmoni di kalangan masyarakat dan mewujudkan kebimbangan serta prasangka buruk terhadap keluarga yang terlibat,” katanya.

Mohamad Munir berkata, Sultan Selangor turut mengingatkan supaya semua rakyat menjauhkan diri daripada terlibat dengan jenayah seksual dan memelihara maruah ahli keluarga dengan baik selain memupuk sikap hormat terhadap kaum wanita serta kanak-kanak.

Katanya, Baginda turut menyeru agar semua pihak dapat meningkatkan usaha membendung jenayah seksual menerusi pendidikan, penguatkuasaan undang-undang serta menekankan nilai-nilai agama.

“Mengikut ajaran agama Islam, mereka yang terlibat dalam melakukan jenayah seksual ini adalah berdosa besar, oleh itu baginda mengesyorkan supaya hukuman yang lebih berat dikenakan terhadap pelaku jenayah seksual untuk memberi peringatan kepada masyarakat supaya menjauhi perbuatan yang keji ini.

“Adalah menjadi hasrat dan harapan Sultan Selangor supaya rakyat dapat hidup aman tenteram dan bebas daripada ancaman jenayah seksual,” katanya. — BERNAMA


AL FATIHIN MEDIA & TRAGEDI NICE: PENGEBOMAN PUCHONG ADA LANJUTAN

Penyebaran Makalah Al Fatihin berbahasa Melayu secara online satu kejutan besar.
Buletin ini menyeru keganasan dengan maksud Si Penakluk, disebarkan sebagai satu langkah agresif berfokus. Pengganas IS tidak melancarkan majalah ini tanpa matlamat. Malah, matlamat IS melalui Al Fatihin jelas: Mahukan siri keganasan serangan awam berlaku secara meluas di Asia Tenggara.

Al Fatihin berkait rapat dengan penubuhan Kathibah Nusantara – yakni, wilayah IS merangkumi Indonesia, Malaysia, Singapura, Borneo, Selatan Filipina dan Selatan Thailand.
Ini hasil baiah (sumpah bersaudara) antara IS Syria/Iraq dengan pengganas Abu Sayyaf di Mindanao dan Jemaah Islamiah (JI) yang berpusat di Indonesia serta mempunyai rangkaian di Malaysia, dan Singapura.
Serangan bom di Puchong 28 Jun lalu, ada kaitan dengan siri serangan IS di Kelab Gay, Orlando AS pada 12 Jun, Lapangan Terbang Antarabangsa Ataturk di Ankara, Turki pada 28 Jun, serangan kafe ekspatriat di Dhaka, Bangladesh pada 1 Julai serta trilogi pengeboman di Qatif, Jeddah dan Madinah,  Arab Saudi pada 4 Julai.

Selepas 22 hari mengganas di empat negara, IS berhenti sebentar. Serangan bom di Puchong, kurang diberikan perhatian media antarabangsa. Namun, jangan sesekali diperkecilkan. Secara domestik, pengeboman Puchong satu amaran keganasan IS domestik kini tahap tiga.

Belum pun reda serangan di empat negara yang membunuh 200 nyawa (pada tempoh sama, IS melancarkan beberapa siri serangan domestik di Iraq yang mengorbankam 600 nyawa) dunia dikejutkan dengan Tragedi Nice pada 15 Julai yang membunuh 84 nyawa.

Mosul yang lebih dua tahun ditakluk IS, kini jatuh ke tangan tentera Iraq. Lebih 6 ribu pengganas IS lari meninggalkan bandar tersebut menuju Mosul.
Siri serangan besar-besaran IS, satu amaran tindak balas pengganas. Motifnya – menghentikan langkah AS dan Iraq supaya tidak melancarkan serangan ke kubu terakhir IS di Mosul.
Tragedi Nice di Perancis, bukti siri serangan berterusan IS. Sekali pun IS secara taktikal menafikan pembabitannya, namun serangan Nice satu bukti: *Kaedah pengrekrutan penyerang/pengebom bunuh diri di seluruh dunia mula menampakkan kesan.*
Justeru, kemunculan makalah Al Fatihin Media satu isyarat jelas: IS menyasarkan Asia Tenggara/Kathibah Nusantara sebagai sasaran semasa.
Perhatian dunia semalam mungkin beralih sebentar ke Ankara, Turki. Namun, selepas 5 jam kekacauan rampasan kuasa – Turki sudah kembali aman.

Kesinambungan Tragedi Nice kini kembali jadi fokus. IS tidak mungkin diam.
Dalam keadaan tertekan menantikan serangan udara dan darat Tentera AS dan Iraq terhadap Mosul, yang dijangka bermula pada bila-bila masa – IS akan terus melancarkan serangan balas di mana sahaja lokasi strategik sekiranya berpeluang.

Jangan bersikap denial! Terimalah kenyataan bahawa Kuala Lumpur berada dalam senarai sasaran.
Tangkapan membabitkan 208 suspek pengganas IS di seluruh negara sejak dua tahun lalu, serta kejayaan Bahagian Counter Terrorism Bukit Aman (E8) menggagalkan sembilan cubaan serangan dengan merampas 50 kilogram bahan letupan – jelas satu bukti: Kuala Lumpur tersenarai sebagai lokasi serangan sejak lama dahulu.

Awas! Tanggungjawab menentang IS bukan tugas E8 bersendirian. Malah, 30 juta rakyat Malaysia memainkan peranan patriotik untuk menghapuskan IS. Setiap tindak-tanduk IS menjadikan tiap individu warga negara ini, terdedah sebagai mangsa dan sasaran.
Sekiranya IS mengimpikan jihad Kathibah Nusantara – maka kita mengimpikan jihad Maqasid Syariah. Menentang IS satu jihad kerana kejahatan pengganasnya mengancam 5 asas utama Islam: Agama, Nyawa, Akal, Keturunan & Harta.